Dua beranak nyaris maut MPV dinaiki terbakar

BUKIT MERTAJAM: Dua beranak nyaris maut selepas kenderaan pelbagai guna (MPV) jenis Toyota Vellfire yang dinaiki mereka terbakar di Kilometer 134, Lebuh Raya Utara Selatan menghala utara, di sini hari ini.

Dalam kejadian itu, wanita berusia 22 tahun melecur di kaki manakala ibunya berumur 54 tahun tidak mengalami sebarang kecederaan dan mereka sempat menyelamatkan diri sebelum api marak.

Pegawai Operasi Jabatan Bomba dan Penyelamat Malaysia (JBPM) Pulau  Pinang, Syamzul Razman Abd Rahman berkata, pihak bomba menerima panggilan kecemasan pada 2.55 petang sebelum sepasukan anggota bersama jentera dari Balai Bomba Penyelamat (BBP) Perai digerakkan ke lokasi.

“Sebaik pihak bomba tiba, kenderaan itu sedang terbakar dan api marak manakala dua beranak berkenaan berjaya dikeluarkan orang awam sebelum pihak kami sampai di lokasi kejadian.

“Kami dimaklumkan dua wanita itu berjaya diselamatkan oleh pengguna jalan raya yang lain ketika kenderaan tersebut berhenti di tepi jalan sebelum secara tiba-tiba berlaku kebakaran,” katanya ketika dihubungi hari ini.

Beliau berkata, kenderaan itu hangus hampir 90 peratus dan kebakaran tersebut berjaya dikawal pada 3.08 petang sebelum api dipadam sepenuhnya kira-kira 23 minit kemudian. – BERNAMA


Quincy Crew kini dikenali sebagai Soniqs Esports

PASUKAN DOTA 2 dari Amerika Syarikat, Quincy Crew kini akan dikenali sebagai Soniqs Esports selepas kedua-dua organisasi itu bersetuju menandatangani kontrak penajaan.

Perkara itu disahkan oleh pengurus pasukan, Jack Chen (KBBQ) menerusi satu kicauan di media sosial Twitter.

Soniqs Esports adalah antara organisasi e-sukan yang cukup terkenal di rantau Amerika Utara terutama dalam permainan PUBG.

Pasukan tersebut pernah menjadi johan dalam pertandingan jemputan PUBG Global Invitational 2021 dan yang terbaru mereka raih gelaran juara buat kali yang ke-4 dalam kejohanan PUBG Continental Series: Americas.

Soniqs Esports memilih Quincy Crew sebagai langkah pertama buat mereka dalam arena DOTA 2 ini disebabkan oleh prestasi mereka yang baik dan kini dalam persiapan untuk menggegarkan PGL Arlington Major yang akan berlangsung di laman sendiri.

Let us introduce ourselves…

This is Soniqs DotA.

› @DotaFata› @ccncdota2› @lelisdota› @YawaR_YS› @MSSDota› @KBBQDotA – Manager#SoniqBoom pic.twitter.com/KyDEPsVEvE

— Soniqs (@SoniqsEsports) August 2, 2022

Ujian pertama Adrian Trinks (Fata) dan rakan-rakan bersama Soniqs adalah menentang Team Liquid sebelum berjumpa dengan jaguh China, RNG dalam saingan kumpulan kejohanan Major nanti.

Sumber: sentrum.my

Authors

Media Variasi

View all posts

Taufik Asmady Abdul Aziz

View all posts

View all posts

View all posts


Video pakcik tua mesin rumput dalam hujan buat netizen sebak

CYBERJAYA: Demi tuntutan kerja, seorang lelaki warga emas sanggup memotong rumput walaupun pada ketika itu hujan turun dengan lebat.

Menerusi perkongsian video TikTok @panggilmasjela, wanita yang dikenali sebagai Mastura menyuruh pakcik itu untuk berhenti dan menyambung tugasnya nanti, namun lelaki itu tetap meneruskan pekerjaannya kerana perlu melaksanakan tugas lain pada esok hari.

Bagaimanapun, akibat guruh dan kilat mula berdentum membuatkan pakcik itu berhenti seketika dan berteduh sambil menjamu hidangan yang diberi oleh Mastura.

Menurut Mastura, pakcik tersebut kelihatan begitu berselera ketika menikmati makanan itu.

“Dia kelmarin dah mesin rumput, tengah mesin dah nak habis rumput mesinnya rosak. Dia datang harini nak habiskan tugasannya,” tulisnya di ruangan kapsyen.

Menjengah di ruangan komen, rata-rata netizen tersentuh melihat kegigihan dalam melaksanakan kerja serta mendoakan kesihatan pakcik tersebut.

“Semoga pakcik ni dikurniakan rezeki seluas langit dan bumi, sihat tubuh badan dan dalam jagaan Allah,” komen netizen.

“Semoga pakcik tetap kuat, dimurahkan dan dihalalkan rezeki beliau. Allah mudahkan urusan pak cik, thank you bagi makan, bekalan untuk di sana nanti,” kongsi netizen.

“Faham sangat bila dia cakap ‘tak boleh stop sebab esok ada kerja lain’ yang faham tu faham lah. Semoga pakcik dimurahkan rezeki selalu,” tulis netizen.

Author

Nurul Ain Japri

View all posts

View all posts


Persatuan Kedai Kopi tidak setuju larangan jual rokok, vape

KUALA LUMPUR: Persatuan Pemilik Am Kedai Kopi Malaysia Singapura (MSCSPGA) kecewa dengan keputusan Kabinet untuk meluluskan rang undang-undang melarangkan penjualan rokok dan vape kepada individu yang dilahirkan selepas 2005.

Presidennya, Wong Teu Hoon berkata, larangan itu akan memberi kesan langsung kepada ahli persatuan yang terdiri daripada lebih 20,000 pengusaha kedai kopi di seluruh negara kerana jualan produk berkenaan menghasilkan pendapatan yang besar untuk perniagaan mereka.

“Selain itu kementerian tidak memberikan butiran tentang cara melaksanakan pelan tersebut namun terdapat kemungkinan peruncit terpaksa menyemak MyKad pelanggan.

“Ini akan menjadi sangat sukar kerana pelanggan semuanya dewasa dan ramai orang akan ragu-ragu untuk menunjukkan MyKad mereka semasa sebarang transaksi runcit,” katanya.

Menurutnya lagi, Kementerian Kesihatan juga tidak menggariskan sebarang cadangan untuk menangani perdagangan rokok seludup yang membentuk 60 peratus daripada jualan rokok di pasaran.

Kata Teu Hoon, masalah sebenarnya ialah rokok seludup yang menyebabkan ramai perokok terus merokok.

“Di samping itu, cadangan itu akan memaksa pelanggan dewasa beralih kepada peniaga haram yang menjual produk seludup dan ini akan merangsang lagi aktiviti perdagangan haram.

“Sepatutnya, Kementerian Kesihatan perlu tampil dengan penguatkuasaan yang lebih baik untuk menghentikan perdagangan rokok seludup. Dengan menghentikan rokok seludup, ia akan mengurangkan jumlah perokok di Malaysia,” tegasnya.

Beliau berkata, MSCSPGA tidak menggalakkan merokok, tetapi sebagai pemilik perniagaan yang sah, persatuan itu tidak menyokong industri haram kerana ia membawa akibat negatif kepada negara dan rakyat.

Author

Taufik Asmady Abdul Aziz

View all posts

View all posts


KPM tunggu siasatan kes murid dakwa ditampar guru besar – Fadhlina

KOTA BHARU: Kementerian Pendidikan (KPM) masih menunggu siasatan dan laporan mengenai kejadian seorang murid tahun lima yang mendakwa ditampar guru besar sebuah sekolah, di sini, Mac lepas.

Menteri Pendidikan, Fadhlina Sidek berkata, pihak Jabatan Pendidikan Negeri Kelantan turut memberi kerjasama erat membantu siasatan pihak berkuasa.

“Biasanya tindakan akan diambil selepas siasatan jadi bagi ruang dan proses siasatan berlaku.

“Saya suka ingatkan ini negara hukum jadi bagi siasatan dan laporan dijalankan, kemudian tindakan-tindakan yang sewajarnya akan diambil,” katanya selepas Jerayawara Pendidikan MADANI dan Majlis Sambutan Aidilfitri Bersama-sama Menteri Pendidikan, di sini hari ini.

Beliau berkata demikian ketika diminta mengulas mengenai seorang murid perempuan berusia 11 tahun yang trauma dan takut untuk ke sekolah sehingga hari ini selepas ditampar guru besar di hadapan murid-murid lain di dalam dewan sekolah itu, Mac lepas. – BERNAMA


Derma darah demi hargai pengorbanan perajurit

PETALING JAYA: Bagi menghargai jasa dan pengorbanan perajurit negara, seorang kerani Angkasa Koperasi Kebangsaan Malaysia Bhd (ANGKASA) bertekad untuk menyumbang darah kepada Pusat Darah Negara berkali-kali.

Siti Farihah Abdul Samad, 36, berkata keprihatinannya terhadap pengorbanan mereka yang mempertaruhkan nyawa hingga ke titisan darah terakhir, menyebabkan dirinya sanggup mendermakan darah terutama yang memerlukan.

“Jika ada kempen menderma darah terdekat, saya akan pergi. Satu penderma dikatakan boleh selamatkan tiga nyawa.

“Program hari ini mengenang mereka berkorban untuk capai kemerdekaan. Untuk nak capai merdeka, banyak pertumpahan darah.

“Jadi, kita sumbang balik darah kita,” katanya yang berkhidmat sejak 13 tahun lalu.

Penderma darah kali keenam itu juga mengajak orang ramai mendermakan darah kerana nilai darah itu sangat penting bagi mereka yang memerlukan untuk meneruskan hidup.

“Rasa takut juga perlu dibuang, sebab sekarang sudah ada bius sebelum derma darah,” katanya.

Katanya kepada MEDIA VARIASI pada program Kempen Derma Darah CoopCare dengan kerjasama ANGKASA di ibu pejabat ANGKASA, Kelana Jaya, di sini.

Ia diadakan sempena Sambutan Hari Kebangsaan dan Hari Malaysia 2022 bagi menyokong Pusat Darah Negara menampung keperluan bekalan darah negara.

Terdahulu, Presiden ANGKASA merangkap Presiden ASEAN Cooperative Organization (ACO) Datuk Seri Dr Abdul Fattah Abdullah turut melakukan tinjauan di program itu.

Setiap penderma darah menerima baucar bernilai RM50 untuk ditebus guna di outlet Coop Farmasi ANGKASA yang menawarkan produk penjagaan diri dan kesihatan.

Author

Tun Puteh Wanti

View all posts

View all posts


KKD nafi berita tular berhubung Bantuan Warganegara Malaysia (BWM)

KUALA LUMPUR: Berikut adalah penafian berita tular dalam media sosial oleh agensi yang bertanggungjawab melalui kenyataan media Pasukan Respons Pantas (PRP) Kementerian Komunikasi dan Digital (KKD) hari ini.

KKD menerusi PRP telah mengesan satu mesej tular disyaki palsu berhubung Bantuan Warganegara Malaysia (BWM) berjumlah RM900 yang akan dikreditkan bermula hari ini menerusi aplikasi Touch ‘n Go eWallet.

Kenyataan itu menyebut mesej tular tersebut dikenal pasti menggunakan modus operandi sama dengan mesej-mesej yang dikesan palsu sebelum ini.

“Masyarakat dinasihatkan agar tidak mudah terpengaruh dengan melengkapkan butiran peribadi di pautan berkenaan,” menurut kenyataan itu.

Orang ramai disaran agar tidak mudah terpedaya serta menyebar maklumat yang tidak pasti sebaliknya sentiasa merujuk sumber rasmi bagi mendapatkan maklumat sahih dan terkini. – BERNAMA


Chegu Bard dibebaskan pagi Jumaat

CYBERJAYA: Sekretariat Himpunan Selamatkan Malaysia, Badrul Hisham Shaharin atau dikenali sebagai Chegu Bard dibebaskan jam 2.15 pagi tadi selepas diambil keterangan.

Perkara tersebut dimaklumkan oleh Ketua Pemuda Perikatan Nasional (PN), Ahmad Fadhli Shaari menerusi Facebooknya pada Jumaat.

“Alhamdulillah CikguBard dibebaskan pagi ini jam 2.15 selepas diambil keterangan.

“Jalan terus! Selamatkan Malaysia,” tulisnya.

Pada Khamis, Chegu Bard ditahan polis di hadapan Pejabat Agung PAS ketika beliau hendak hadir ke mesyuarat Himpunan Selamatkan Malaysia.

Pengarah Jabatan Siasatan Jenayah Bukit Aman, Datuk Seri Mohd Shuhaily Mohd Zin berkata, tangkapan dibuat berikutan keengganan beliau hadir untuk dirakam keterangan berhubung enam laporan terhadap dirinya.

Sebelum ini, Chegu Bard memaklumkan, himpunan berkenaan yang akan diadakan pada 16 September akan diteruskan meskipun mendapat reaksi pelbagai pihak.

Bagaimanapun, Menteri Dalam Negeri, Datuk Seri Saifuddin Nasution Ismail menyifatkan penganjur himpunan tersebut sebagai tidak menghormati Hari Malaysia.

Author

Nurul Ain Japri

View all posts

View all posts


PRN: Harga barangan asas tidak akan naik sehingga hujung tahun – Salahuddin

CYBERJAYA: Harga barangan asas khususnya yang bersubsidi tidak akan naik pada Ogos atau September ini kata Menteri Perdagangan Dalam Negeri dan Kos Sara Hidup (KPDN), Datuk Seri Salahuddin Ayub.

Beliau berkata demikian bagi menyangkal dakwaan berhubung harga barangan dijangka naik mendadak.

Pada masa sama, menerusi tinjauan KPDN mendapati harga ayam, telur ataupun RON95 serta diesel ketika ini masih berada pada harga yang ditetapkan dan terkawal.

Malah menurut Salahuddin, terdapat beberapa pasar raya yang mengambil inisiatif menjual harga minyak masak keemasan botol lima kilogram (kg) pada harga yang lebih rendah berbanding yang ditetapkan kerajaan iaitu RM30.90.

“Berdasarkan libat urus yang kita dah panggil hampir 30 industri dengan kementerian minggu lepas, mereka semacam memberi kata sepakat tidak mungkin berlaku kenaikan yang melampau (sehingga hujung tahun ini).

“Kalau ada pun mereka akan runding kembali dengan pihak kerajaan untuk kita lihat (kembali) harga-harga tersebut,” katanya seperti dilapor Astro Awani hari ini.

Beliau berkata demikian pada sidang media selepas membuat tinjauan di Econsave Setapak Central di Kuala Lumpur pada Selasa.

Mengulas lanjut, beliau tidak menolak kemungkinan segelintir pihak sengaja memainkan isu kenaikan harga menjelang Pilihan Raya Negeri (PRN) di enam negeri akan datang.

“Saya akan kira dalam satu troli yang kita telah buat kajian bagi B40 dan miskin tegar yang berbelanja, itulah yang akan masuk dalam troli itu.

(“Pengiraan ini) akan membuktikan bahawa harga tidak naik melampau dan dengan Jualan Rahmah, harganya lebih rahmah dan rakyat akan dapat lagi menikmati harga yang sebenarnya lebih rendah daripada harga yang tidak ada Jualan Rahmah.

“Oleh itu, saya mengharapkan rakyat bertenang dan tidak mudah terpengaruh dengan serangan-serangan yang mungkin berobjektif untuk menghadapi PRN di enam negeri ini,” katanya.

Sebelum ini, media melaporkan harga barangan pengguna dijangka meningkat sehingga 20 peratus menjelang Oktober tahun ini dengan didorong dua faktor utama iaitu inflasi import dan peningkatan kos operasi perniagaan di Malaysia.

Author

Diyana Rahip

View all posts

View all posts


Laungan ‘Reformasi’ bergema di pintu Istana Negara

CYBERJAYA: Laungan ‘reformasi’ mula kedengaran di sekitar pintu Istana Negara 2, Kuala Lumpur hari ini.

Rata-rata penyokong Pakatan Harapan (PH) dilihat mula membanjiri kawasan berkenaan sekitar jam 3 petang tadi.

Tinjauan MEDIA VARIASI yang berada di kawasan hadapan Istana itu mendapati, berlakunya sedikit kekecohan dimana para penyokong menzahirkan sokongan mereka terhadap calon Perdana Menteri ke-10, Datuk Seri Anwar Ibrahim.

Bagaimanapun, keadaan masih terkawal dengan bantuan para petugas keselamatan yang berhimpun bersama pengamal media sejak awal pagi tadi.

Status Perdana Menteri ke-10 masih menjadi tanda tanya kerana setakat pukul 3.30 petang ini, masih tiada sebarang pergerakan masuk kenderaan yang membawa ketua parti dan ketua parti gabungan ke Istana Negara.

Author

Diyana Rahip

View all posts

View all posts


1,000 pemandu lori hadir serah memorandum kepada JPJ Kelantan

KOTA BHARU: Hampir 1,000 pemandu lori berhimpun bagi menyerahkan memorandum terhadap operasi penguatkuasaan di hadapan pejabat Jabatan Pengangkutan Jalan (JPJ) Kelantan, di sini, hari ini.

Memorandum berkenaan diserahkan wakil Persatuan Pengusaha dan Pemandu Lori Kelantan, Azam Daud kepada wakil Pengarah JPJ negeri, Mohd Misuari Abdullah.

Azam mendakwa operasi penguatkuasaan agensi berkenaan sejak kebelakangan ini dilihat semakin menindas pemandu dan pengusaha lori yang hanya mencari rezeki untuk keluarga mereka.

“Kami adalah pengusaha yang terbabit dalam sektor pengangkutan di Kelantan dengan secara tidak langsung turut berperanan dalam memajukan pertumbuhan ekonomi negeri.

“Sejak awal bulan ini, operasi penguatkuasaan yang dibuat semakin ketat sekali gus menjejaskan punca pendapatan kami.

“Kami menyerahkan tujuh tuntutan untuk dilihat oleh pengurusan atasan JPJ,” katanya ketika ditemui, di sini.

Menurutnya, pihaknya memohon agar satu dialog terbuka antara wakil kerajaan dengan wakilnya dapat dibuat bagi mencari penyelesaian.

Katanya, memorandum yang diserahkan itu diharapkan dapat diambil perhatian oleh pengurusan atasan JPJ sekali gus tindakan sewajarnya dapat diambil. – Harian Metro

Author

Media Variasi

View all posts

View all posts


Pulangkan duit tercicir RM30,000 walaupun 1 sen – Mufti

KUALA TERENGGANU: Mufti Terengganu, Datuk Dr. Mohamad Sabri Haron menasihatkan individu yang terambil sebahagian wang tunai RM30,000 milik seorang tukang gunting yang tercicir di Kampung Lak Lok, Besut pada minggu lalu agar segera memulangkannya.

Tegasnya, perbuatan mengambil wang orang lain tanpa kebenaran adalah haram dan berdosa besar.

“Haram hukumnya sebab bukan hak kita walaupun ambil sedikit, satu sen sekalipun.

“Orang yang sudah mengambil wang berkenaan, kena cari balik tuan punya, kembalikan wang itu kepada yang berhak. Itu sepatutnya dilakukan,” katanya seperti dilapor Kosmo hari ini.

Terdahulu, Wan Ibrahim Wan Leh, 24, kemurungan selepas mendakwa wang tunai RM30,000 yang merupakan sebahagian simpanannya sejak empat tahun lalu tercicir di Jalan Kota Bahru-Kuala Terengganu berhampiran Kampung Lak Lok di sini pada minggu lalu.

Wang tunai yang didakwa diletakkan tanpa sengaja di atas but kereta Honda Civic dipandu tukang gunting itu pada pukul 11 pagi.

Setakat ini, cuma kira-kira RM1,000 wang tunai yang tercicir tersebut telah dipulangkan semula kepada keluarga Wan Ibrahim.

Mohamad Sabri memberitahu, berdasarkan sejarah, Nabi Muhammad pernah melarang seorang sahabat yang ingin mengambil tali kasut yang merupakan harta rampasan perang belum diagihkan (harta ghanimah) selepas berakhirnya satu peperangan.

Jelas beliau, Rasulullah menegah demikian kerana perbuatan tersebut haram yang dilarang Islam. – KOSMO

Authors

Media Variasi

View all posts

Diyana Rahip

View all posts

View all posts

View all posts


Amaran hujan berterusan tahap waspada di Kelantan, Terengganu, Pahang, Johor

KUALA LUMPUR: Jabatan Meteorologi Malaysia (Met Malaysia) mengeluarkan amaran hujan berterusan tahap waspada yang dijangka berlaku di Kelantan, Terengganu, Pahang dan Johor bermula esok hingga Jumaat ini.

Ketua Pengarah Met Malaysia, Muhammad Helmi Abdullah berkata, kawasan terlibat adalah seluruh Kelantan dan Terengganu, manakala di Pahang melibatkan Kuantan, Pekan dan Rompin, sementara di Johor membabitkan Mersing, Kota Tinggi dan Johor Bahru.

“Penumpuan angin timur laut dijangka berpotensi membawa hujan lebat dan angin kencang yang boleh menyebabkan banjir di kawasan berkedudukan rendah di kawasan terbabit,” katanya dalam kenyataan hari ini. – BERNAMA


Fandi puas persembahan anak buah

KUALA NERUS: Ketua Jurulatih Sri Pahang FC, Fandi Ahmad cukup berpuas hati dengan persembahan anak buahnya biarpun menang tipis 2-1 ke atas Terengganu FC (TFC) pada aksi Liga Super malam tadi.

Fandi berkata untuk pertama kali musim ini, pemainnya mempamerkan corak permainan yang konsisten  dari awal hingga wisel penamat dibunyikan.

Justeru, beliau berkata pemainnya berhak diberi pujian terutama barisan pertahanan yang melaksanakan tugas paling cemerlang di hadapan lebih 10,000 penyokong skuad Penyu.

“Saya rasa perlawanan malam ini (malam tadi) adalah persembahan terbaik kita (Sri Pahang FC) setakat ini. Biasa kita main tak konsisten, sama ada beraksi baik di separuh masa pertama atau di masa kedua.

“Tetapi hari ini kita penuh dengan disiplin, semangat juang dan berpasukan yang sangat tinggi,” katanya pada sidang media selepas perlawanan Liga Super menentang TFC di Stadium Sultan Mizan Zainal Abidin (SSMZA) malam tadi.

Kemenangan tersebut membolehkan Sri Pahang mengekalkan rekod tanpa kalah dalam 10 perlawanan, sekali gus naik daripada tangga kelima ke kedudukan ketiga carta Liga Super musim ini dengan 22 mata.

Sementara itu pengendali TFC, Tomislav Steinbruckner tidak menyalahkan pemainnya 100 peratus atas kekalahan malam tadi.

Bagaimanapun, beliau agak terkilan kerana anak buahnya gagal memanfaatkan banyak peluang terhidang ke bentuk jaringan yang menyebabkan mereka tercicir tiga mata.

”Saya tidak boleh salahkan pemain kerana mereka telah berusaha bersungguh-sungguh untuk menang. Kami juga mencipta banyak peluang namun tidak menghasilkan lebih banyak gol untuk menang,” katanya. – BERNAMA


MARA taja 1,300 pelajar cemerlang ke luar negara

KUALA LUMPUR: Majlis Amanah Rakyat (MARA) menaja 1,300 pelajar cemerlang melanjutkan pengajian ke luar negara tahun ini.

Menteri Pembangunan Luar Bandar, Datuk Seri Mahdzir Khalid berkata, MARA membelanjakan antara RM600 ribu hingga RM1.2 juta bagi setiap pelajar.

“Mereka adalah anak-anak dari Semenanjung, Sabah dan Sarawak yang cemerlang dan dihantar belajar ke luar negara kerana kita nak bagi mereka peluang seterusnya kembali memberi sumbangan kepada negara sama ada menjadi jurutera, peguam, doktor mahupun arkitek,” katanya.

Beliau berkata demikian ketika berucap pada program Mini Karnival Aspirasi Keluarga Malaysia FELCRA di Kolej MARA Banting di sini hari ini.

Turut hadir, Pengerusi FELCRA Bekalan & Perkhidmatan Sdn Bhd, Noorazli Said dan Ketua Pegawai Eksekutif FELCRA Berhad, Datuk Mat Roni Zakaria.

Sementara itu kata Mahdzir, penganjuran mini karnival oleh FELCRA di seluruh negara itu, adalah salah satu usaha agensi di bawah Kementerian Pembangunan Luar Bandar (KPLB) untuk menyampaikan pelbagai perkhidmatan.

Antaranya bidang pendidikan, kesihatan dan keusahawanan kepada masyarakat di luar bandar.

Mini karnival itu antara lain turut menganjurkan aktiviti jualan murah barangan keperluan harian di bawah harga pasaran.

Sebelum ini Mini Karnival Aspirasi Keluarga Malaysia FELCRA diadakan di Rantau Panjang dan Machang di Kelantan dan Telemong di Terengganu.

Author

Tun Puteh Wanti

View all posts

View all posts


Mekanik dipenjara 28 tahun, 13 sebatan rogol, amang seksual anak kandung

SEREMBAN: Seorang mekanik dijatuhi hukuman penjara berjumlah 28 tahun dan 13 sebatan oleh Mahkamah Sesyen di sini hari ini, selepas didapati bersalah atas pertuduhan merogol dan melakukan amang seksual fizikal terhadap anak perempuan kandungnya yang di bawah umur pada 2017 dan 2018.

Hakim Datin Surita Budin menjatuhkan hukuman tersebut selepas tertuduh yang berusia 47 tahun mengaku bersalah atas kedua-dua pertuduhan itu.

Surita menjatuhkan hukuman penjara 18 tahun dan 10 sebatan bagi pertuduhan pertama, manakala penjara lapan tahun dan satu sebatan serta tambahan dua tahun penjara dan dua sebatan bagi pertuduhan kedua.

Bagaimanapun, tertuduh hanya menjalani hukuman penjara 18 tahun dan 13 sebatan selepas mahkamah mengarahkan hukuman penjara berjalan serentak bermula dari tarikh tangkap iaitu pada 3 April lepas.

Mengikut pertuduhan pertama, tertuduh didakwa merogol mangsa yang ketika itu berusia 11 tahun dalam sebuah bilik tidur di rumah mereka di Jempol dekat sini, pada 12.01 tengah malam antara 20 hingga 31 Dis 2017 mengikut Seksyen 376 (3) Kanun Keseksaan.

Sabit kesalahan boleh dihukum penjara tidak kurang lapan tahun dan maksimum 30 tahun dan hendaklah disebat tidak kurang 10 sebatan.

Dia turut didakwa melakukan amang seksual fizikal ke atas mangsa yang ketika itu berumur 12 tahun dua bulan di lokasi dan waktu sama antara 11 hingga 30 April 2018, yang boleh dihukum di bawah Seksyen 14 (a) Akta Kesalahan-Kesalahan Seksual Terhadap Kanak-kanak 2017 dan boleh dihukum di bawah akta sama serta dibaca bersama Seksyen 16(a) akta sama.

Pertuduhan itu memperuntukkan penjara maksimum 20 tahun dan boleh disebat mengikut Seksyen Akta Kesalahan Seksual Terhadap Kanak-kanak 2017, jika sabit kesalahan.

Mengikut fakta kes, mangsa cuba memberitahu perkara itu kepada ibu dan adik-beradiknya selepas kejadian, tetapi dinafikan tertuduh sehingga ibu mangsa tidak mempercayai mangsa.

Bagaimanapun, pada tahun ini, mangsa yang berusia 17 tahun memberitahu rakannya mengenai perbuatan tertuduh dan melaporkan kepada guru pada 3 April seterusnya membuat laporan polis pada hari sama.

Tertuduh yang tidak diwakili peguam dalam rayuannya memohon mahkamah menjatuhkan hukuman ringan kerana telah insaf dan menyesal dengan perbuatan keji yang dilakukan.

Timbalan Pendakwa Raya, Goh Hsiao Tung yang mengendalikan kes itu memohon hukuman setimpal dikenakan sebagai pengajaran mengambil kira mangsa adalah anak kandung sendiri dan perlu bersifat melindungi selain kejadian itu akan menyebabkan trauma serius kepada mangsa dalam jangka panjang. – BERNAMA


Armada tunggu deraf akhir Akta Anti Lompat Parti

KUALA LUMPUR : Angkatan Bersatu Anak Muda (Armada) Parti Pribumi Bersatu Malaysia (Bersatu) menyokong penuh Pindaan Perlembagaan bagi memberi punca kuasa untuk menggubal Akta Anti Lompat Parti sebelum Pilihan Raya Umum Ke-15 (PRU15).

Ketuanya, Wan Ahmad Fayhsal Wan Ahmad Kamal berkata, Armada bersetuju mengenai Rang Undang-Undang (RUU) itu yang akan dibentangkan di Parlimen pada sesi sidang Dewan Rakyat, Julai ini.

“Untuk Akta Anti Lompat Parti, Armada bersetuju dengan pendirian parti (Bersatu) agar perkara ini diperhalusi dan dibentangkan sebelum PRU15.

“Kita ternanti juga draf terakhir pindaan itu namun apa yang diputuskan Kabinet, kita tak boleh komen lanjut tetapi secara prinsipnya, kita bersetuju supaya kestabilan politik dapat kita kecapi semula selepas PRU,” katanya.

Beliau berkata demikian pada sidang media Armada Bersatu di Pejabat Perikatan Nasional, di sini, hari ini.

Mengulas lanjut, Timbalan Menteri Perpaduan Negara itu berkata, Armada mengucapkan terima kasih kepada Ahli Parlimen Lahad Datu, Datuk Mohamaddin Ketapi, selepas menarik diri daripada parti yang disertainya, sejak November tahun lalu.

Malah katanya, tindakan Mohamaddin keluar parti pada Selasa lalu itu tidak menjejaskan struktur organisasi terbabit malah tidak berasa sebarang kehilangan dalam parti.

“Kita tidak menghalang sama sekali (untuk keluar parti). Sebenarnya, tidak kurang sedikit pun kekuatan Bersatu di Lahad Datu.

“Bagi saya, terima kasih kepada Datuk Mohamaddin atas usaha menyertai parti dan kami tidak rasa kehilangan pun pada parti,” katanya sinis.

Author

Tun Puteh Wanti

View all posts

View all posts


Sarawak tiada perancangan perkenal mata wang sendiri – Abang Jo

KUCHING: Kajian perlu dilakukan terlebih dahulu sekiranya Sarawak berhasrat memperkenalkan mata wang sendiri, kata Premier Sarawak, Tan Sri Abang Johari Tun Openg.

Bagaimanapun, Abang Johari enggan mengulas lebih lanjut berhubung perkara tersebut.

“Isu ini yang agak susah untuk diperjelaskan, saya tidak tahu mengenai pandangan Nanta Linggi lah (Datuk Seri Nanta Linggi).

“Kita kena perlu ada kajian yang lebih mendalam terlebih dahulu, tetapi, kita sudah ada mata wang Malaysia. Kita ikut mata wang ringgit Malaysia lah,” katanya dengan jelas dan singkat ketika ditemui media selepas hadir merasmikan Program Jelajar Anti-Scam Kebangsaan 2023 Peringkat Sarawak di Muzium Budaya Borneo (BCM), di sini hari ini.

Semalam, dalam siaran podcast bertajuk ‘Dari Malaya ke Malaysia: 60 tahun’, Setiausaha Agung Gabungan Parti Sarawak (GPS), Datuk Seri Alexander Nanta Linggi membayangkan kemungkinan Sarawak akan memperkenalkan mata wang sendiri, memandangkan keadaan ekonomi tidak menentu di Malaysia.

“Pengenalan mata wang Sarawak antara langkah boleh dipertimbangkan sekiranya keadaan ekonomi negara dalam keadaan kurang memberangsangkan ini berterusan.

“Jika ekonomi Sarawak baik, tetapi, ekonomi negara tidak begitu baik, mungkin Sarawak akan memperkenalkan mata wang kita sendiri sekiranya Sarawak lebih baik daripada yang lain, kenapa tidak (perkenal mata wang kita sendiri),” jelasnya.

Justeru, Nanta Linggi menegaskan cadangan itu hanya pandangan sekiranya ekonomi Sarawak lebih baik.

Pada masa yang sama, beliau berharap tidak ada pihak yang akan menggelarkannya sebagai pengkhianat susulan langkah memperkenalkan mata wang sendiri negeri itu.

“Tetapi, saya bercakap dengan serius. Jika kita begitu baik dalam membangunkan ekonomi kita, (maka) secara pengiraan, ekonomi kita sepatutnya kukuh,” tambahnya.

Bagaimanapun, berdasarkan Perlembagaan Persekutuan, hanya Kerajaan Persekutuan mempunyai kuasa ke atas mata wang negara.

Bank Negara Malaysia (BNM) diberi kuasa oleh Akta Bank Negara Malaysia sebagai pihak berkuasa tunggal untuk mengeluarkan mata wang di negara ini. – Utusan

Authors

Media Variasi

View all posts

Taufik Asmady Abdul Aziz

View all posts

View all posts

View all posts


Syed Mokhtar beli saham media, ribuan pekerja diberhentikan

KETIKA ini tular kenyataan Perdana Menteri Malaysia ke-10, Datuk Seri Anwar Ibrahim yang menegur monopoli syarikat Padiberas Nasional Berhad (Bernas) milik taikun perniagaan terkenal, Tan Sri Syed Mokhtar Al Bukhary.

Anwar bimbang nasib pesawah yang belum terbela, Kedah Negeri Jelapang Padi masih lagi disenaraikan sebagai negeri termiskin di Malaysia.

Beliau juga memaklumkan Bernas menjarah keuntungan berlipat ganda tetapi tahap ekonomi pesawah masih lagi menyedihkan dan tidak keluar dari kemiskinan.

Menamatkan monopoli Bernas nampak mudah, namun melaksanakannya memerlukan pendekatan terperinci.

Kedudukan serta fungsi Bernas sebagai penjaga industri padi dan beras tempatan perlu diambil kira, kerana soal jaminan keselamatan bekalan makanan negara turut dipertaruhkan.

Bernas diswastakan 1 Januari 1996, secara dasarnya mengambil alih peranan Lembaga Padi dan Beras Negara (LPN).

Ia menyelenggara dan mengurus stok penimbang negara, membeli padi daripada petani dengan harga minimum dan terjamin, serta bertindak sebagai pembeli terakhir petani.

Bernas juga mengurus pembayaran subsidi kepada petani di bawah Skim Subsidi Harga Padi, selain menguruskan skim pengilang Bumiputera.

Anwar juga dipetik sebagai berkata, Syed Mokhtar telah membeli kepentingan syarikat Bernas sebanyak 31 peratus daripada Tan Boon Seng sekitar RM800 juta dan pegangan saham yang dipunyai Datuk Seri Shahidan Kassim pula adalah pada RM400 juta.

Bagaimanapun, Perdana Menteri berkata, Syed Mokhtar tidak boleh dibebankan sehingga kerajaan dapat meneliti keuntungannya sama ada pulangan itu berpatutan atau tidak.

Dan hari ini sekali lagi Perdana Menteri menyentuh tentang Bernas, katanya arahan Kerajaan Persekutuan untuk syarikat BERNAS menyalurkan peruntukan RM10 juta kepada pesawah miskin bulan ini dan RM50 juta tahun hadapan, bukan bertujuan merobohkan empayar Syed Mokhtar.

Sebaliknya, Anwar berkata, ia dilakukan untuk kepentingan rakyat dan pesawah miskin termasuk di Kedah.

Syed Mokhtar bersetuju untuk berkongsi rezeki beras kepada pesawah bermula bulan depan dan tidak mahu isu ini dijadikan sentimen politik atau Melayu.

Ya benar kita tidak menolak kebaikan Syed Mokhtar yang juga dikatakan ‘proksi duit’ kepada Tun Dr Mahathir Mohamad turut banyak melakukan kebajikan membantu rakyat sama ada depan lensa atau belakang lensa.

Namun di sebalik segala kebaikan dan publisiti itu, ada kisah yang kurang sedap didengar, pengalaman penulis sendiri sebagai warga media.

Pada September 2019, Syed Mokhtar yang merupakan pemilik TMR Media Sdn Bhd menerbitkan akhbar perniagaan The Malaysian Reserve membeli saham Media Prima yang menjadikannya pemilik aset media terbesar di Malaysia.

Syed Mokhtar melalui Aurora Mulia Sdn Bhd secara agresif menambah pegangan sahamnya dalam Media Prima Bhd  sebanyak 31.22 peratus pada September 2019.

Media Prima ialah konglomerat media yang menerbitkan akhbar, memiliki empat stesen televisyen dan mengeluarkan kandungan web di banyak platform, selain mempunyai studio produksi dan sebuah syarikat pengiklanan.

Perkara pertama dibuat pengurusan selepas Syed Mokhtar ambil alih adalah penstrukturan semula atau dengan kata lain memberhentikan ribuan pekerja secara berperingkat.

Media Prima mengeluarkan notis pemberhentian kerja kepada ribuan pekerjanya termasuk dari TV3, Harian Metro, Berita Harian, NST dan lain-lain pada Mac 2020.

Mungkin Syed Mokhtar tidak tahu senarai pekerja yang terjejas itu adalah termasuk penulis sendiri yang telah mengangkat nama Berita Harian dengan berita berkualiti sehingga memperoleh 25 anugerah media dalam tempoh empat tahun.

Anugerah diperolehi dari pelbagai agensi kerajaan, swasta, NGO malah dari Yang di-Pertuan Agong sendiri.

Ia tahun yang amat mencabar, kesan keputusan Syed Mokhtar itu penulis melihat sendiri bagaimana ratusan rakan-rakan media dari TV3 bangkit membuat demonstrasi membantah mekanisme yang dianggap kejam itu.

Walaupun nasib petugas Media Prima lebih baik dari Utusan Malaysia iaitu diberi pampasan namun yang Syed Mokhtar tidak tahu bahawa senarai petugas yang diberhentikan itu adalah mereka yang memberi ‘nyawa’ kepada Media Prima.

Tidak perlulah penulis sebut nama-nama mereka tetapi tahu sumbangan mereka terlalu banyak, membawa anugerah dan menaikkan ‘rating’ di media sosial.

Tahun 2020 dilalui dengan dahsyat bagi mereka yang kehilangan kerja termasuk oleh warga Utusan Malaysia kerana tahun berkenaan pandemik melanda, Perintah Kawalan Pergerakan (PKP) yang membatas segala urusan harian manusia.

Berbalik kepada isu beras yang dijadikan sentimen pihak tertentu, ya benar sebagai orang Melayu kita bangga Melayu tersenarai sebagai orang ke-15 terkaya di Malaysia yang membuktikan Melayu masih ada kekuatan dalam ekonomi.

Namun lebih indah jika golongan kayangan ini juga mengetahui sisi kehidupan rakyat marhaen bawahan, yang membanting tulang untuk kapitalis, apa kesan selepas keputusan pembuangan itu? Bagaimana keadaan mereka dan keluarga mereka meneruskan hidup lebih-lebih ketika kebetulannya berlaku tempoh pandemik ketika itu.

Adakah golongan kayangan ini turun padang melihat kesan ke atas kehidupan rakyat bawahan? Tanya khabar mereka yang berjasa bukan sekadar menganggap mereka sebagai pakai buang atau sampah sahaja?

Tiada satu pun program untuk memastikan mereka mendapat kerja atau bangkit semula, golongan miskin semakin miskin manakala yang kaya terus membina kekayaan.

Rakyat marhaen melihat figura kayangan khususnya orang Melayu yang tersenarai dalam terkaya negara, namun mempertikai pula kenapa Melayu sendiri (Anwar) menekan Melayu (Syed Mokhtar) kerana bukan mudah Melayu sendiri membina jenama dan kekayaan yang dimonopoli kaum lain.

Buka mata lebih luas dan pandang pada setiap inci sudut perspektif apabila Perdana Menteri baharu berani menyuarakan keperluan kepada pihak yang tidak pernah disentuh selama ini.

Author

Tun Puteh Wanti

View all posts

View all posts


Polis terima laporan lelaki pukul, bakar anjing hidup-hidup

JOHOR BAHRU: Polis mengesahkan menerima laporan mengenai seorang lelaki  yang dipercayai memukul serta membakar seekor anjing liar secara hidup-hidup, baru-baru ini.

Pemangku Ketua Polis Daerah Johor Bahru Utara, Supt Fariz Ammar Abdullah berkata, pihaknya dimaklumkan kejadian berkenaan yang didakwa berlaku berhampiran di sebuah klinik haiwan di Taman Impian Emas, Skudai.

Beliau mengesahkan menerima laporan polis pada 2.59 petang, Isnin lepas, daripada orang awam yang memaklumkan haiwan liar berkenaan dipukul dan dibakar hidup-hidup, selain memberitahu mengenai video itu tular.

“Tujuan laporan polis dibuat adalah untuk merujuk kes terbabit kepada Jabatan Veterinar Johor bagi menjalankan siasatan berhubung penyeksaan haiwan.

“Kes ini akan disiasat Jabatan Veterinar Johor mengikut Seksyen 29(1)(e) Akta Kebajikan Haiwan 2015 yang memperuntukkan hukuman denda minimum RM25,000 dan maksimum RM100,000 atau penjara sehingga tiga tahun atau kedua-duanya jika sabit kesalahan,” katanya dalam kenyataan, hari ini.

Sebelum ini, tular satu video berdurasi 8 minit 54 saat menunjukkan seorang lelaki menghidupkan api dipercayai terhadap seekor anjing yang terhalang oleh dinding.

Video itu turut menunjukkan lelaki berkenaan dilihat meninggalkan kawasan tersebut dengan memandu kenderaannya. – BERNAMA


Sembilan ketua bahagian di P.Pinang menang tanpa bertanding

GEORGE TOWN: Seramai sembilan ketua UMNO bahagian di Pulau Pinang berjaya mempertahankan jawatan masing-masing selepas menang tanpa bertanding dalam pemilihan parti itu bagi sesi 2023 hingga 2026.

Mereka adalah Pengerusi Badan Perhubungan UMNO Pulau Pinang, Datuk Musa Sheikh Fadzir di bahagian Bukit Mertajam, Datuk Seri Reezal Merican Naina Merican (Kepala Batas), Datuk Shaik Hussein Mydin (Bagan) dan Datuk Mohd Zaidi Mohd Said di Permatang Pauh.

Lima lagi ketua bahagian yang mempertahankan jawatan ialah Datuk Ahmad Ismail di Bukit Bendera, Datuk Abdul Razak Abdul Rahman (Jelutong), Datuk Omar Faudzar (Bukit Gelugor), Datuk Mansor Musa (Bayan Baru) dan Datuk Jeffrey Salim di Tanjong.

Musa yang dihubungi Bernama berkata empat lagi bahagian iaitu Tasek Gelugor, Batu Kawan, Nibong Tebal dan Balik Pulau, yang menyaksikan pertandingan antara dua hingga tiga penjuru.

Katanya seramai 10 orang termasuk ketua-ketua bahagian UMNO di empat bahagian itu menawarkan diri untuk bertanding bagi jawatan tersebut.

“Bagi Tasek Gelugor menyaksikan Ketua Bahagian UMNO Datuk Mohd Yusoff Mohd Noor yang juga Ahli Dewan Undangan Negeri (ADUN) Sungai Dua, ditentang timbalannya Datuk Ibrahim Romli dan bekas ADUN Permatang Berangan Omar Abd Hamid.

“Di Batu Kawan pula, penyandangnya Datuk Mohd Noor Ahmad bertembung timbalannya Mohamad Hilmie Ibrahim, manakala bagi bahagian Nibong Tebal menyaksinya pertandingan tiga penjuru antara Ketua Bahagiannya Datuk Syafie Kassim, Timbalan Ketua Bahagian Rashidi Zainol dan bekas ADUN Sungai Bakap Datuk Mohd Foad Mat Isa,” katanya.

Musa berkata bagi bahagian UMNO Balik Pulau pula menyaksikan pertembungan antara Ketua Bahagian Datuk Datuk Shah Headan Ayoob Shah dan bekas ADUN Pulau Betong Datuk Muhammad Farid Saad.

Pemilihan UMNO diadakan bermula pada 1 Februari hingga 18 Mac ini dengan Persidangan Tahunan UMNO Cawangan dan Pemilihan Jawatankuasa Cawangan, Wanita, Pergerakan Pemuda serta Pergerakan Puteri Cawangan ialah dari 1 hingga 26 Feb ini.

Selain itu, Mesyuarat Perwakilan dan Pemilihan Jawatankuasa Wanita UMNO, Pergerakan Pemuda dan Puteri UMNO Bahagian bersama Pemilihan Exco Wanita, Exco Pergerakan Pemuda dan Exco Pergerakan Puteri UMNO Pusat bakal diadakan serentak di seluruh negara pada 11 Mac ini.

Mesyuarat Perwakilan dan Pemilihan Jawatankuasa UMNO Bahagian bersama Pemilihan Ahli Majlis Tertinggi UMNO pula akan diadakan serentak di seluruh negara pada 18 Mac. – BERNAMA

Authors

MEDIAVARIASI

View all posts

Diyana Rahip

View all posts

View all posts

View all posts


Gangguan LRT: DBKL tambah laluan khas bas GOKL

KUALA LUMPUR: Dewan Bandaraya Kuala Lumpur (DBKL) menyediakan laluan khas Perkhidmatan Bas GOKL membabitkan enam bas mulai hari ini ekoran gangguan perkhidmatan Transit Aliran Ringan (LRT) Kelana Jaya, sejak Rabu lepas.

Datuk Bandar Kuala Lumpur, Datuk Seri Mahadi Che Ngah berkata, laluan khas ini meliputi laluan Pasar Seni, Masjid Jamek dan KLCC dengan kekerapan setiap 10 minit pada waktu puncak iaitu 7 pagi hingga 9 pagi dan 5 petang hingga 8 malam.

“Perkhidmatan Bas GOKL bagi 11 laluan sedia ada berjalan seperti biasa,” katanya dalam satu kenyataan, hari ini.

Selain itu, pihaknya turut menambah dua lokasi ‘point duty’ di Jalan Jelatik dan Jalan Datuk Keramat daripada 13 ‘point duty’ sedia ada bagi kekerapan penyuraian trafik.

“Penambahan bilangan warden trafik di kawasan yang mempunyai aliran trafik yang tinggi dengan kekuatan keseluruhan seramai 45 orang,” katanya.

DBKL sedia memberikan bantuan dan kerjasama kepada pihak Prasarana Malaysia Berhad, Polis Diraja Malaysia dan agensi sahabat yang lain bagi memastikan kelancaran trafik serta memberi kemudahan kepada pihak yang terkesan. – BERNAMA


Pakar IT lebur ribuan ringgit kena ‘scam’ penyedia kereta sewa

CYBERJAYA: Dunia moden yang serba canggih sememangnya memudahkan banyak urusan namun, tidak dinafikan kebarangkalian menjadi mangsa ‘scam’ juga kian berleluasa.

Seperti dikongsikan oleh seorang pakar IT yang mahu dikenali sebagai Arif, 52, dalam sekelip mata, dia mengalami kerugian ribuan ringgit.

Semuanya bermula dengan satu klik sahaja di mana ketika itu, dia sedang mencari kereta sewa menerusi platform Facebook.

Katanya, tidak wujud syak wasangka pada awalnya kerana segala interaksi berhubung urusan sewaan dengan pihak terbabit berjalan lancar.

Menerusi perbualan di telefon, pihak berkenaan meminta Arif untuk memuat turun satu aplikasi bernama ‘ISHINSHOP’ di telefonnya bagi memudahkan urusan penyewaan.

Tanpa berfikir panjang, Arif menuruti permintaan itu atas faktor prosedur agensi.

Namun, ketika Arif mahu membuat bayaran pendahuluan sebanyak RM20 menerusi aplikasi tersebut, sistem transaksi tergendala secara tiba-tiba.

“Saya ingin membuat pembayaran FPX melalui RHB Bank dan telah memasukkan nama serta kata laluan tetapi menunjukkan sistem tergendala.

“Kemudian, saya pergi ke Public Bank untuk membuat bayaran tetapi sekali lagi menunjukkan sistem tergendala selepas memasukkan nama dan kata laluan.

“Tidak lama kemudian, saya menerima satu pesanan ringkas (SMS) dari RHB Bank memberitahu satu transaksi telah berjaya dibuat kepada satu akaun bernama Mobiversa Sdn Bhd,” katanya kepada MEDIA VARIASI.

Malahan, semakan terhadap akaun Public Bank turut didapati satu transaksi telah berjaya.

Arif amat terkejut apabila mendapati kesemua wang dalam akaun bank telah lesap selepas insiden terbabit.

Dia kemudiannya membuat laporan polis atas kejadian yang menimpa dirinya bagi rujukan bank untuk membuat siasatan.

Author

Diyana Rahip

View all posts

View all posts


PRK DUN Pelangai pada 7 Oktober

SURUHANJAYA Pilihan Raya (SPR) menetapkan Pilihan Raya Kecil (PRK) Dewan Undangan Negeri (DUN) Pelangai pada 7 Oktober ini dengan 23 September sebagai hari penamaan calon.

Pengerusi SPR, Tan Sri Abdul Ghani Salleh berkata, hari pengundian awal pula ditetapkan pada 3 Oktober ini dengan tempoh berkempen selama 14 hari.

“Tempoh berkempen bermula selepas pengisytiharan calon yang bertanding pada 23 September 2023 sehingga jam 11.59 malam, 6 Oktober 2023,” katanya seperti dilapor Berita Harian.

Beliau berkata demikian pada sidang media selepas mempengerusikan mesyuarat khas di Menara SPR, di Putrajaya bagi membincangkan tarikh-tarikh penting berkaitan PRK DUN Pelangai.

PRK DUN Pelangai perlu diadakan berikutan kekosongan luar jangka kerusi berkenaan susulan kematian penyandangnya Datuk Seri Johari Harun, 53, dalam nahas pesawat di Bandar Elmina, Shah Alam pada 17 Ogos lepas.

Selain Johari yang juga Pengerusi Jawatankuasa Kerajaan Tempatan, Perumahan, Alam Sekitar dan Teknologi Hijau Pahang, sembilan lagi terkorban dalam nahas membabitkan pesawat jenis Beechcraft Model 390 (Premier 1) itu.

Author

Fazleen Safina Abd Jamil

View all posts

View all posts


Dr Mahathir buat serangan umum tidak berasas terhadap niat baik saya sebagai PM – Anwar

KUALA LUMPUR: Datuk Seri Anwar Ibrahim berkata, Tun Dr Mahathir Mohamad baru-baru ini membuat banyak serangan umum yang tidak berasas semata-mata untuk melemahkan kredibiliti beliau sebagai Perdana Menteri dan kerajaan Persekutuan.

Anwar berkata, keseluruhan kandungan ucapannya di Kongres Nasional Khas Malaysia Madani: “Perlaksanaan Sebuah Idealisme” pada 18 Mac lepas adalah tindak balas yang relevan terhadap serangan, pernyataan dan kelakuan Dr Mahathir terhadapnya.

“Dalam hal ini, saya berhak untuk menyangkal serangan yang tidak berasas terhadap watak, integriti dan niat baik saya sebagai Perdana Menteri dan kerajaan Persekutuan di bawah pimpinan saya,” kata Anwar dan menambah bahawa tidak ada maksud fitnah yang timbul dalam kenyataan yang dikeluarkan oleh beliau.

Presiden PKR itu berkata demikian dalam pernyataan pembelaannya yang difailkan menerusi Tetuan Thomas Philip di Mahkamah Tinggi Shah Alam semalam bagi menjawab saman yang difailkan Dr Mahathir terhadapnya.

Anwar berkata, saman Dr Mahathir terhadapnya juga untuk mewujudkan perpecahan kaum berikutan pilihan raya negeri  (PRN) yang akan datang.

Anwar berkata, ini terbukti oleh Sijil Perakuan Segera bertarikh 3 Mei lepas difailkan Dr Mahathir yang menyatakan bahawa tindakan samannya mesti dilupuskan secepat mungkin berikutan Selangor, Negeri Sembilan, Pulau Pinang, Kelantan, Terengganu dan Kedah akan menghadapi PRN.

Dalam penyataan pembelaannya, Anwar turut membangkitkan mengenai pemberian kontrak secara langsung kepada Opcom Sdn Bhd, yang anak ketiga Dr Mahathir iaitu Datuk Seri Mukhriz adalah pengarah syarikat tersebut pada 30 Mac 1994 hingga 14 Oktober 2009.

Menurut Anwar, pada 15 September 2003, Telekom Malaysia Berhad telah mengeluarkan surat kepada Kementerian Kewangan untuk meminta antara lain kebenaran untuk mengadakan rundingan terus dengan Opcom bagi pembekalan kabel fiber optik bernilai RM214.2 juta.

Beliau berkata, Telekom adalah sebuah syarikat berkaitan kerajaan dengan Menteri Kewangan Diperbadankan (MKD) memegang satu saham khas yang memberikan MKD kuasa untuk menolak keputusan lembaga serta keputusan pemegang-pemegang saham lain.

“MKD berada di bawah kawalan dan arahan plaintif kerana beliau adalah Perdana Menteri dan Menteri Kewangan. Pada 7 Okt 2003, Kementerian Kewangan telah mengeluarkan surat untuk meluluskan permohonan Telekom untuk rundingan terus. Selepas itu, rundingan terus yang berkaitan antara Telekom dan Opcom telah berlaku antara Oktober dan November 2003,” katanya.

Menurut Anwar, sebuah lagi syarikat berkaitan dengan ahli keluarga plaintif iaitu Opcom Cables Sdn Bhd telah diberikan kontrak bernilai RM11.157 juta oleh Telekom pada 14 Mei 2018 bagi pemasangan dan pemulihan perkhidmatan Unifi.

Beliau mendakwa kontrak rakan Unifi itu diberikan kepada Opcom Cables empat hari setelah Dr Mahathir mengangkat sumpah sebagai Perdana Menteri Ketujuh selepas Pilihan Raya Umum Ke-14 pada 10 Mei 2018.

“Kontrak tersebut juga telah diberikan sebelum pembentukan jemaah menteri baharu dan tanpa kelulusan mereka. Menteri-menteri Kabinet hanya mengangkat sumpah pada 2 Julai 2018,” katanya.

Anwar berkata sebuah lagi syarikat milik ahli keluarga Dr Mahathir iaitu Kencana Petroleum Berhad telah menerima AS$220 juta (RM836 juta) daripada Malaysia International Shipping Corporation Berhad (MISC) atau Petronas untuk tahun kewangan berakhir 31 Disember 1998.

Defendan berkata transaksi-transaksi itu berlaku di bawah bidang kuasa atau arahan Dr Mahathir semasa beliau memegang jawatan Perdana Menteri dan Menteri Kewangan.

Dalam saman yang difailkan pada 3 Mei lepas, Dr Mahathir mendakwa pada 18 Mac 2023, Anwar memberikan ucapan di kongres berkenaan di Stadium Melawati, Shah Alam dan telah mengeluarkan beberapa kenyataan yang berbaur fitnah bertujuan untuk menjatuhkan reputasi plaintif.

Menurut Dr Mahathir antaranya kenyataan kononnya plaintif ‘membolot’ harta untuk diberikan kepada anak-anak dan keluarganya selain memberikan layanan khas atau mengutamakan individu-individu yang berpangkat tinggi.

Oleh itu, plaintif menuntut ganti rugi am berjumlah RM50 juta, ganti rugi teladan berjumlah RM100 juta dan perintah supaya defendan dengan serta-merta menarik balik kesemua kenyataan-kenyataan fitnah. – BERNAMA


Ganja 9kg dicampak ke laut selepas bot dikejar APMM

ALOR SETAR: Sebuah bot dari negara jiran yang dipercayai cuba membawa masuk ganja ke dalam negara, bertindak mencampakkan bahan terlarang seberat sembilan kilogram (kg) itu kedalam laut sebelum melarikan diri, selepas menyedari kehadiran bot peronda Agensi Penguatkuasaan Maritim Malaysia (APMM) di kedudukan 2.9 batu nautika barat laut Pulau Dangli dekat Langkawi, semalam.

Pengarah Maritim Negeri Kedah dan Perlis, Laksamana Pertama Maritim Romli Mustafa berkata, kejadian pada kira-kira pukul 10.25 malam itu bermula apabila Sistem Pengawasan Laut Malaysia (SWASLA) Langkawi berjaya mengesan sebuah bot fiber dari sempadan Thailand yang cuba masuk kedalam perairan negara.

Katanya, bot peronda Maritim Malaysia yang sedang melaksanakan Op Aman seterusnya digerakkan ke lokasi bagi memintas bot itu untuk pemeriksaan, dan sebaik sahaja kehadiran bot peronda disedari, suspek bertindak membuang satu bungkusan guni ke laut sebelum menukar haluan untuk berpatah balik ke arah sempadan Thailand.

“Hasil pemeriksaan, bungkusan guni yang dibuang itu didapati mengandungi sembilan ketulan ganja mampat yang diletakkan dalam plastik berwarna emas seberat sembilan kilogram, dan ia dianggarkan bernilai RM45,000,” katanya dalam kenyataan hari ini.

Beliau berkata semua ganja yang dirampas dibawa ke Jeti Maritim Bukit Malut untuk tindakan lanjut mengikut Seksyen 39B (B) Akta Dadah Berbahaya 1952.

Romli seterusnya meminta orang ramai yang mempunyai maklumat, aduan, atau kecemasa di laut, supaya menghubungi Maritim Negeri Kedah dan Perlis dengan menelefon 04-9662750 atau MERS 999 untuk maklum balas segera. – BERNAMA


Ibu sanggup jual gelang emas untuk belikan anak laptop, penjual cadang ‘join’ kutu laptop

CYBERJAYA: Pengorbanan seorang ibu yang sanggup menggadaikan seutas gelang demi membeli laptop untuk anaknya meruntun hati netizen.

Menerusi perkongsian TikTok Nor Asiah Kamis, wanita itu berhajat untuk membelikan anaknya laptop namun, dia tidak mempunyai wang yang cukup dan kerana itulah dia ingin mencagarkan gelang emasnya.

“Makcik mai kedai ni nak tengok bayaran dia lagu mana (macam mana).

“Kalau cukup duit nak beli dengan cash lah kita kata. Makcik nak bagi gelang lah kat cik.

“Gelang ni pakcik lah beli hari ulang tahun perkahwinan kami. Sayang lah,” luahnya sedih.

Lebih terharu, si ibu berkata, dia tidak kisah berkorban semata-mata ingin melihat anaknya dapat menyambung pelajaran.

“Dia (anak) yang penting, dia nakpi belajar dah. Biarlah kita berkorban nanti ada duit kita beli lain kan,” katanya.

Sementara itu, penjual itu menyarankan untuk wanita itu menyertai kaedah skim kutu dengan bayaran ansuran mengikut kemampuan wanita itu.

“Kalau kata makcik nak tolak gelang tu, saya rasa tak gaduhlah (payah). Simpanlah kot ada benda lebih penting nak beli.

“Saya rasa makcik join kutu lah. Kami ada buat kutu gajet juga, telefon, laptop apa lah.

“Kalau makcik nak bayar bulan bolehlah main kutu.

“Main kutu senanglah sikit, sebab makcik tak perlu keluar duit seketul, makcik bayar bulan-bulan,” jelas penjual itu.

Wanita itu bersetuju dan menyatakan dia hanya mampu memberikan RM200 setiap bulan kerana cuma dia seorang yang mampu bekerja kerana kesihatan suaminya masih tidak mengizinkan.

Kisah wanita ini bagaimanapun berjaya mendapat perhatian warga net yang rata-ratanya ingin memberikan sedikit bantuan untuk meringankan beban ibu tersebut.

Bagaimanapun, penjual itu menyatakan seorang individu sudah membantu wanita itu mendapatkan laptop untuk anaknya.

Author

Nurul Ain Japri

View all posts

View all posts


Kerajaan teliti wujud RUU bendung ulat tiket

KUALA LUMPUR: Kerajaan akan meneliti untuk mewujudkan rang undang-undang (RUU) bagi mengekang aktiviti ulat tiket, kata Menteri Komunikasi dan Digital, Fahmi Fadzil.

Beliau berkata, ketika ini negara tidak mempunyai peruntukan undang-undang bagi menangani aktiviti itu dan kementeriannya akan mengadakan perbincangan bersama Kementerian Perdagangan Dalam Negeri dan Kos Sara Hidup (KPDN) serta kementerian lain yang terlibat, mengenai perkara tersebut.

“Saya telah berbincang dengan Yang Berhormat Datuk Seri Salahuddin Ayub (Menteri Perdagangan Dalam Negeri dan Kos Sara Hidup) dan memang pada waktu ini di Malaysia kita belum ada undang-undang yang bersifat antiulat tiket.

“Oleh sebab itu kita akan teliti bersama dengan kementerian-kementerian yang lain yang mungkin menganjurkan aktiviti program yang ada aspek penjualan tiket, sama ada secara dalam talian ataupun tidak, dan melihat apa peruntukan undang-undang yang perlu diwujudkan untuk mengelak masalah scalping ataupun ulat tiket ini daripada berulang di masa depan,” katanya.

Beliau berkata demikian kepada pemberita pada sidang media di Bangunan Parlimen, di sini hari ini yang turut dihadiri Salahuddin.

Menyentuh isu penjualan tiket konsert kumpulan muzik terkemuka dunia, Coldplay, Fahmi berkata, pihak Live Nation Malaysia telah menjelaskan bahawa sebanyak 700,000 percubaan untuk pembelian tiket telah direkodkan dengan jumlah tiket yang telah dijual adalah 71,000 tiket menerusi 26,000 transaksi.

“Maka yang telah kami putuskan petang semalam adalah supaya di pihak KPDN dan juga Live Nation bekerjasama untuk mengenal pasti sekiranya wujud apa yang disebut sebagai aktiviti ulat tiket dan perkara ini memang pihak Live Nation ada mengenal pasti dan kita akan bekerjasama,” katanya.

Sebelum ini terdapat rungutan orang ramai mengenai kesukaran mendapatkan tiket konsert Coldplay, yang dijadualkan pada 22 November ini di Stadium Nasional Bukit Jalil, akibat ‘ulat tiket’ yang membeli dengan kuantiti banyak.

Sementara itu, Salahuddin berkata, rang undang-undang berkaitan ulat tiket itu tepat pada masanya, susulan perkembangan pelbagai industri semasa.

“Kita rasa sudah tiba masanya untuk kita lihat akta-akta ini, maka kolaborasi (bersama kementerian lain) ini penting kerana ia turut melibatkan perkara-perkara lain seperti masa depan (industri) bola, penjualan tiket bas dan tiket-tiket lain,” katanya.

Mengenai isu penjualan semula tiket konsert Coldplay, Salahuddin berkata, sebanyak 28 aduan tidak rasmi mengenai perkara itu telah diterima kementerian.

“Pengguna dinasihatkan untuk bijak dalam melakukan pembelian tiket konsert berkenaan. Pilih saluran yang betul dan sekiranya pengguna merasakan mereka ditipu dalam pembelian tiket, segera maklumkan kepada KPDN untuk kita laksanakan siasatan,” katanya. – BERNAMA


10 Menu Rahmah di restoran makanan segera menarik dicuba!

SEPERTI diketahui, Menu Rahmah yang diperkenalkan kerajaan Malaysia kini mendapat tempat dalam kalangan masyarakat.

Mana tidaknya, saiz hidangan yang ditawarkan dengan harga murah menjadikan Menu Rahmah itu lebih dekat dengan rakyat khususnya bagi golongan B40.

Justeru, banyak kedai dan gerai makanan yang dilihat rancak menawarkan Menu Rahmah kepada pembeli.

Begitu juga dengan kedai makanan segera yang turut menyokong inisiatif kerajaan bagi memastikan rakyat Malaysia mampu menikmati hidangan dengan berselera dan mengenyangkan.

Berikut disenaraikan 10 kedai makanan segera yang menawarkan Menu Rahmah:

1. McDonalds

2. KFC

3. Domino’s Pizza

4. A&W

5. Burger King

6. The Manhattan Fish Market

7. Texas Chicken

8. Marry Brown

9. OldTown White Coffee

10. Bubblebee

Author

Diyana Rahip

View all posts

View all posts


ID boleh ditiru, penganalisis cadang guna sistem ‘food stamps’ peroleh barangan subsidi

CYBERJAYA: Kerajaan disaran mengaplikasikan sistem food stamps atau baucar makanan untuk rakyat yang layak mendapatkan barangan subsidi bersasar pada masa akan datang.

Penganalisis ekonomi, Dr Baayah Baba berkata, sistem berkenaan juga sudah lama dilaksanakan di Amerika Syarikat (AS) bagi tujuan sama.

“Individu yang benar-benar layak sahaja akan diberi food stamps untuk menebus barang keperluan asas,” katanya kepada MEDIA VARIASI.

Terdahulu, Fuziah Salleh berkata, hanya individu yang memiliki pengenalan diri khas (ID) dan disahkan layak boleh mendapatkan minyak masak berpeket melalui subsidi bersasar, yang dijangka diperkenalkan tahun depan.

Timbalan Menteri Perdagangan Dalam Negeri dan Kos Sara Hidup (KPDN) itu berkata, perkara berkenaan penting bagi memastikan barangan keperluan disasarkan kepada golongan yang memerlukan, selain tidak berlaku penjualan kepada pihak tidak berkelayakan.

Fuziah berkata, kad pengenalan atau MySejahtera tidak digunakan disebabkan keperluan keluarga tidak sama dengan keperluan peniaga mikro.

Meskipun bersetuju dengan langkah tersebut, Baayah turut mempersoalkan kaedah untuk memastikan keberkesanan pelaksanaannya.

Beliau juga tidak menolak kemungkinan sekiranya ada pihak yang akan meniru ID tersebut.

“Selain untuk pembelian minyak masak berpeket, ID tersebut juga boleh digunakan untuk barangan subsidi lain.

“Namun, terdapat keperluan untuk memikirkan bagaimana kad itu dihasilkan dan cara pelaksanaannya,” tambahnya.

Author

Fazleen Safina Abd Jamil

View all posts

View all posts


Penduduk Kampung Brooke Lama bertaruh nyawa guna jambatan uzur

GUA MUSANG: Lebih 500 penduduk di Kampung Brooke Lama, Pos Brooke, di sini, memohon pihak bertanggungjawab untuk menggantikan sebuah jambatan besi berusia 15 tahun di kampung itu yang semakin uzur.

Penghulu Rian Bujang, 48, berkata, jambatan besi menyeberangi Sungai Belatop itu hanya boleh dilalui dengan motosikal atau berjalan kaki untuk penduduk membuat pelbagai urusan termasuk menghantar anak ke Sekolah Kebangsaan Brooke.

Katanya, permohonan untuk membaiki dan menaik taraf jambatan telah dibuat sebelum ini, namun belum mendapat sebarang maklum balas dan tindakan daripada pihak berkenaan.

“Kami tidak kisah jambatan konkrit atau besi seperti ini asalkan lebih selamat untuk digunakan terutama kepada penduduk kampung ini,” katanya ketika ditemui pemberita di Kampung Brooke Lama, di sini hari ini.

Menurut Along Ronggeng, 59, jambatan besi itu dibina sejak 2008 digunakan ratusan penduduk kampung termasuk murid dan pelajar sekolah setiap hari.

Katanya, penduduk umpama bertaruh nyawa apabila menggunakan jambatan itu kerana terpaksa berselisih dengan penunggang motosikal.

“Beberapa bahagian pada pagar dan lantainya rosak dan hampir tercabut. Keadaan pagar besi juga sudah rosak menyebabkan kami terpaksa tawakal terutama pada awal pagi ketika ingin menghantar anak ke sekolah.

“Jika ada kerosakan atau tercabut di mana-mana bahagian kami tidak dapat melihatnya ketika keadaan gelap,” katanya.

Sementara itu, Ahli Dewan Undangan Negeri (ADUN) Galas, Mohd Syahbuddin Hashim berkata, pihaknya mengambil perhatian terhadap aduan dan keperluan penduduk di penempatan itu dan akan mendapatkan maklum balas daripada pihak yang terlibat berkenaan status permohonan yang dihantar. -BERNAMA

Authors

MEDIAVARIASI

View all posts

Diyana Rahip

View all posts

View all posts

View all posts


Twitter Blue dilancar pada Isnin

WASHINGTON: Twitter Blue akan mula dilancarkan minggu depan, lapor Sputnik.

“Kami akan melancarkan semula @TwitterBlue pada Isnin,” menurut Twitter di halaman rasminya pada Sabtu.

Twitter akan mula mengenakan bayaran US$8 sebulan bagi langganan menerusi sesawang, manakala langganan iOS berharga US$11 sebulan.

Ciri berbayar termasuk tanda semak biru, keupayaan menyunting ciapan, memuat naik video berkualiti tinggi dan paparan mod pembaca.

“Kami akan mula menggantikan label ‘rasmi’ dengan tanda semak berwarna emas bagi perniagaan, dan tanda semak berwarna kelabu untuk akaun kerajaan dan pelbagai hala.

“Pelanggan dapat menukar ketetapan termasuk nama paparan dan foto, tetapi jika mereka berbuat demikian, mereka akan kehilangan tanda semak biru buat sementara waktu sehingga akaun mereka disemak semula,” menurut Twitter.

Pada akhir Oktober, jutawan Elon Musk memuktamadkan pemerolehan ke atas Twitter bernilai US$44 bilion.

Musk merombak operasi harian syarikat, termasuk menamatkan perkhidmatan separuh pekerjanya dan eksekutif Twitter yang bertanggungjawab ke atas penetapan privasi, keselamatan siber dan penapisan platform berkenaan. – BERNAMA


Ronaldo kembali ke pusat latihan Real Madrid

BINTANG Portugal, Cristiano Ronaldo kembali ke pusat latihan Valdebebas, Real Madrid selepas empat tahun meninggalkan kelab tersebut.

Ronaldo yang kelihatan berlatih bersendirian itu ingin mengekalkan bentuk badannya sementara dia mencari kelab baharu. Ronaldo yang kini bergerak sebagai ejen bebas selepas mencapai kata sepakat bersama bekas kelabnya Manchester United untuk menamatkan kontrak yang bernilai £500,000 seminggu pada November lalu selepas mencetuskan kontroversi bersama Piers Morgan.

Kehadiran Ronaldo ke Real Madrid itu setelah pemain berusia 37 tahun itu meminta Presiden Real Madrid, Florentino Perez untuk menggunakan fasiliti di Valdebebas selepas  selepas negaranya tersingkir dari saingan Piala Dunia Qatar 2022 di tangan Maghribi.

Semasa berkhidmat bersama Real Madrid, Ronaldo telah memenangi dua kejuaraan La Liga, tiga trofi Liga Juara-juara Eropah dan tujuh anugerah Ballon d’Or. Perkara ini membuatkan Florentino Perez tiada masalah untuk membenarkan Ronaldo berlatih di Valdebebas.

Pastinya, ke mana destinasi Ronaldo masih menjadi tanda tanya buat peminat bola sepak di seluruh dunia.

Author

Muhammad Nor Fadzly Mahat

View all posts

View all posts


Ditamatkan perkhidmatan, Mohd Shafiq ambil tindakan undang-undang

KUALA LUMPUR: Datuk Seri Mohd Shafiq Abdullah berkata, beliau akan mengambil tindakan undang-undang terhadap mana-mana pihak yang menganiayainya sehingga perkhidmatannya sebagai Ketua Pengarah Perkhidmatan Awam (KPPA) ditamatkan berkuat kuasa semalam.

Melahirkan rasa tidak puas hati dengan keputusan penamatan perkhidmatannya itu, Mohd Shafiq berkata, beliau terkilan dengan tindakan kerajaan menamatkan perkhidmatannya meskipun telah menyumbang tenaga dan fikiran selama 30 tahun dalam Perkhidmatan Awam.

Dalam kenyataan yang dikeluarkan hari ini, Mohd Shafiq menjelaskan bahawa beliau hanya menerima surat penamatan perkhidmatan bertarikh 1 Disember 2022 semalam, pada hari sama perkhidmatannya ditamatkan.

“Saya tidak diberikan notis yang munasabah di mana tarikh berkuat kuasa penamatan perkhidmatan saya adalah pada 12 Dis 2022 hari yang sama,” kata beliau.

Mohd Shafiq mendakwa terdapat usaha untuk menghalangnya bertindak dengan efisien dan segera sejak menjawat jawatan KPPA, apabila beberapa mesyuarat penting kenaikan pangkat telah ditangguh oleh Ketua Setiausaha Negara sebagai Tuan Pengerusi Mesyuarat seperti Mesyuarat Lembaga Kenaikan Pangkat Perkhidmatan Awam.

“Saya juga tidak boleh membuat keputusan sewenangnya untuk melantik dan memberikan kenaikan pangkat pegawai awam kerana ia perlu melalui Mesyuarat Lembaga dan kelewatan mengadakan Mesyuarat Lembaga telah menyebabkan banyak jawatan penting yang kosong di dalam sektor awam tidak dapat diisi dengan segera, terutamanya di peringkat pengurusan tertinggi kementerian atau agensi.

Mohd Shafiq mendakwa beberapa usaha tanpa henti telah dilaksanakan untuk memburukkan imej dan reputasi beliau melalui isu-isu viral di media sosial dan media massa yang semakin memuncak dengan tindakan penamatan perkhidmatannya semalam.

“Untuk maklumat rakyat Malaysia, saya menegaskan bahawa saya tidak pernah mengancam kepentingan awam dalam sebarang perkhidmatan dan tindakan saya semasa menjawat jawatan sebagai KPPA, saya telah menjalankan tugas saya secara amanah dan tegas,” katanya.

Menurut Mohd Shafiq, sejak menerajui perkhidmatan awam banyak pelaksanaan penambahbaikan telah diusahakannya termasuk arahan pusingan kerja, lawatan mengejut turun padang, memberikan teguran untuk meningkatkan kualiti penyampaian perkhidmatan, mengurangkan kerenah birokrasi dan meningkatkan kecekapan.

Mohd Shafiq mendakwa tindakan yang diambilnya itu tidak disenangi oleh segelintir pegawai awam yang mempunyai kepentingan di dalam perkhidmatan awam dan juga bersama pihak luar.

Beliau juga mendakwa Jemaah Menteri sebelum ini telah memutuskan untuk tidak mempertimbangkan penyambungan perkhidmatan Pegawai Awam secara kontrak bagi yang telah bersara kerana ia akan memberikan beban kewangan kepada kerajaan dengan pembayaran pencen dan gaji pada masa yang sama.

“Pelaksanaan keputusan Jemaah Menteri ini juga tidak dapat dilaksanakan segera disebabkan tekanan oleh pihak-pihak yang berkepentingan,” katanya.

Awal hari ini, Ketua Setiausaha Negara Tan Sri Mohd Zuki Ali berkata, kerajaan memutuskan untuk menamatkan perkhidmatan Mohd Shafiq KPPA berkuat kuasa 12 Dis.

Dalam kenyataan, Mohd Zuki berkata penamatan itu selaras dengan Peraturan 49(3) Peraturan-Peraturan Pegawai Awam (Kelakuan dan Tatatertib) 1993 [P.U. (A) 395/1993] dan dibersarakan mengikut Subseksyen 10(5)(d) Akta Pencen 1980 [AKTA 227] yang membolehkan beliau menikmati semua faedah persaraan yang layak baginya. – BERNAMA


SPRM siasat surat dikatakan aku janji calon UMNO

KUALA LUMPUR: Suruhanjaya Pencegahan Rasuah Malaysia (SPRM) telah membuka kertas siasatan berhubung penularan surat yang dikatakan aku janji calon UMNO untuk menyokong presiden parti itu Datuk Seri Ahmad Zahid Hamidi sebagai perdana menteri, yang tular.

Ketua Pesuruhjayanya, Tan Sri Azam Baki yang mengesahkan perkara itu berkata, SPRM ada menerima laporan berhubung penularan surat aku janji berkenaan, dan kes disiasat di bawah Seksyen 23 Akta SPRM 2009 kerana salah guna kuasa.

“Kami buka kertas siasatan berhubung perkara ini kerana ia merupakan satu kesalahan salah guna kuasa, dikatakan ada calon pilihan raya ini dipaksa tandatangan untuk menyokong seseorang menjadi Perdana Menteri,” katanya kepada Bernama hari ini.

Tular aku janji dengan kepala surat UMNO yang memaparkan tandatangan Ahmad Zahid dan Setiausaha Agung Datuk Seri Ahmad Maslan, yang antara lain menyatakan ikrar calon UMNO dan Barisan Nasional yang menang pada PRU15 untuk mencalonkan serta menyokong Ahmad Zahid sebagai perdana menteri.

Azam berkata SPRM akan memanggil pihak yang berkaitan bagi membantu siasatan kes terbabit.

Beliau berkata antara yang akan dipanggil adalah Datuk Seri Dr Shamsul Anuar Nasarah yang namanya disebut dalam aku janji itu.

Sementara itu, Setiausaha Politik kepada Shamsul Anuar, yang juga Pengarah Komunikasi Barisan Nasional (BN Comms), Datuk Azizan Md Zain membuat laporan polis di ibu pejabat polis Dang Wangi di sini hari ini berhubung penularan surat yang dikatakan aku janji itu.

Azizan berkata pihak polis diminta menjalankan siasatan secara menyeluruh berhubung kes berkenaan kerana surat aku janji itu adalah palsu.

Pasukan undang-undang BN Comms pula membuat  laporan kepada Suruhanjaya Komunikasi dan Multimedia (MCMC) berhubung penularan surat aku janji itu secara dalam talian hari ini.

Setiausaha BN Comms Dazma Shah Daud berkata sebarang penyebaran maklumat BN hanya akan dikeluarkan melalui platform rasmi BN, BN Comms dan UMNO Online. – BERNAMA


Mat Saleh ‘berang’ makanan Malaysia terlalu sedap

PETALING JAYA: Seorang pelancong asing dari Bahamas ‘menyelar’ Malaysia kerana telah menyebabkan seleranya bertukar.

Menggunakan nama Lilith di TikTok, dia yang gemar mengembara mengakui tidak dapat melupakan keenakan pelbagai jenis makanan yang terdapat di Malaysia.

“Malaysia kita ada masalah okay. Kerana awak telah merosakkan mulut, khususnya selera saya kerana sekarang saya berada di Bahamas.

“Saya tidak boleh berhenti membandingkan makanan yang bukan hanya Bahamas, tetapi hampir di mana-mana sahaja saya pergi seperti Thailand contohnya.

“Bagaimana saya rasa suka seperti ini? Saya harap saya kembali ke Malaysia. Perut saya boleh menjadi lebih gembira,” katanya.

Dalam masa sama, dia turut berkongsi bahawa dia seorang yang sangat cerewet tentang makanan dan bertanya adakah dia perlu berpindah ke Malaysia.

“Adakah saya hanya perlu berpindah ke negara yang makanannya terkenal. Dulu saya seorang pemilih makanan dan saya pergi ke sana (Malaysia), akan mencuba pelbagai benda.

“Sekarang lihat apa yang telah anda lakukan kepada saya? Fikirkan tentang apa yang telah anda lakukan,” ujarnya.

Video tersebut menerima pelbagai reaksi rakyat Malaysia yang terhibur dengan kenyataannya itu.

“Mari, roti canai panggil kamu kembali,” kata Yuri Yukikaze.

“Bagi pihak rakyat Malaysia, saya sangat memohon maaf. Saya merasakan perkara yang sama setiap kali saya melancong ke luar negara,” kongsi ChianChianCute.

“Rakan saya dari Australia juga terus mengatakan kopi Malaysia paling sedap di dunia,” kata Fifizack. – Kosmo

Authors

Media Variasi

View all posts

Diyana Rahip

View all posts

View all posts

View all posts


RTB belum siap punca banjir kerap berlaku di Pendang, Alor Setar

ALOR SETAR: Banjir yang kerap berlaku di daerah ini dan Pendang dipercayai berpunca daripada projek rancangan tebatan banjir (RTB) yang belum siap sejak dilaksanakan dalam Rancangan Malaysia ke-9 (RMK9).

Menteri Besar Kedah, Datuk Seri Muhammad Sanusi Md Nor berkata, proses pengambilan tanah bagi menyiapkan projek tebatan banjir khususnya di Pendang masih dilakukan dan berharap ia lancar mengikut jadual.

“Projek tebatan banjir yang belum siap lagi di Pendang dan Anak Bukit, bermula dari RMK9 namun tak siap sampai sekarang. Saya harap bila semua projek siap, akan dapat kurangkan kawasan terjejas banjir.

“Kita ada buat pengambilan balik tanah, kelulusan pengambilan itu mengikut Seksyen 8 Akta Pengambilan Tanah 1960 (Pindaan) untuk projek tebatan banjir membabitkan beberapa lot tanah,” katanya.

Muhammad Sanusi berkata, projek tebatan banjir tidak akan dapat mengekang banjir sepenuhnya kerana ia turut dipengaruhi faktor lain, antaranya pengaliran air, hujan lebat berterusan dan sistem saliran dan pengairan.

“Contoh di Pendang kita ada isu banjir termenung, air banjir itu termenung tak tahu nak pergi ke mana, kena tunggu diserap oleh tanah, sebabnya aliran tak berapa elok.

“Saya percaya selepas siapnya projek tebatan banjir di situ, air banjir tak termenung lagi,” katanya.

Mengulas lanjut, Muhammad Sanusi berkata, kesemua sistem saliran di sungai utama di negeri ini berada dalam keadaan yang memuaskan.

“Kalau musim hujan memanglah akan banjir juga cuma sekarang ini pergerakan air dari kawasan hulu sedang turun menuju ke laut dari Padang Terap melalui Pokok Sena dan akan pergi ke Kuala Kedah sebelum sampai ke muara,” katanya.

Katanya, kerajaan negeri juga akan menyalurkan bantuan berupa pek makanan kepada mangsa banjir di daerah terjejas. – Harian Metro

Author

Media Variasi

View all posts

View all posts


‘Sebab kita berjiwa klasik’ – Masdo

KUALA LUMPUR: Kugiran Masdo antara band pertama di Malaysia terpilih berkolaborasi bersama syarikat jenama skuter popular United Kingdom, Royal Alloy.

Masdo yang dianggotai oleh Ali Sariah, Putuceri dan Asmawi menyifatkan kolaborasi itu sebagai satu pengiktirafan buat mereka yang berkecimpung dalam industri muzik sejak 2015.

“Kita pun memang tak sangka sebenarnya diberi peluang untuk bekerjasama. Sebab kita memang ada jiwa-jiwa klasik, kita pun suka jenis-jenis motor begini.

“Saya dulu pun pernah ada Cafe Racer so memang tak taulah, mungkin jodohlah. Jodoh tu pula kena dengan muzik kita (Masdo) bawa.

“Alhamdulillah, akhirnya harini kita dapat bekerjasama dengan Royal Alloy untuk keluarkan edisi Masdo punya motor dan design pun kita dah ada so nanti kita akan issue macam mana bentuk dia punya logo, rupa dia,” kata Ali Sariah.

Pelantun lagu Inilah JalanNya itu berkata demikian pada sidang media perasmian pelancaran Royal Alloy Youth Edition di Glasshouse at Seputeh, di sini pada Selasa.

Difahamkan, pemilihan Masdo bukan sahaja berdasarkan bakat dan muzik berkualiti, malah imej retro yang digayakan kumpulan itu membuatkan mereka sesuai bergandingan bersama Royal Alloy.

Dalam pada itu, Masdo yang turut popular dengan lagu Janji Manis memaklumkan bahawa akan muncul dengan sebuah muzik video baru menerusi sebuah lagu yang akan mempamerkan imej Royal Alloy.

Menariknya, 50 orang pembeli pertama skuter edisi ‘Dinda’ Royal Alloy x Masdo itu, berpeluang untuk muncul dalam muzik video berkenaan.

Author

Nurul Ain Japri

View all posts

View all posts


Mangsa banjir di Kelantan dan Sabah catat penurunan, Sarawak meningkat

KUALA LUMPUR: Jumlah mangsa banjir di Kelantan dan Sabah malam ini mencatatkan penurunan, di Sarawak menyaksikan sedikit peningkatan manakala Terengganu serta Perak kekal seperti pada sebelah petang.

Selain itu, jumlah penduduk di pesisir pantai Sabah terutama yang tinggal di rumah atas air dan ditempatkan di pusat pemindahan sementara (PPS) ekoran fenomena air pasang besar turut dilaporkan berkurangan.

Di Kelantan, jumlah mangsa berkurangan kepada 1,235 orang daripada 428 keluarga berbanding 1,511 orang daripada 515 keluarga petang tadi.

Sekretariat Jawatankuasa Pengurusan Bencana Negeri (JPBN) dalam kenyataan memaklumkan kesemua mangsa banjir ditempatkan di lima PPS dalam jajahan Pasir Mas dan Tumpat.

Di Sabah, mangsa yang dipindahkan di Kota Belud berkurangan kepada 135 orang daripada 56 keluarga berbanding 139 orang daripada 57 keluarga petang tadi.

PPS yang dibuka di Dewan Sekolah Kebangsaan Pekan menempatkan 62 orang daripada 26 keluarga manakala Dewan Sekolah Jenis Kebangsaan Cina Chung Hwa menempatkan 73 orang daripada 30 keluarga.

Jumlah penduduk terutama yang tinggal di rumah atas air dan dipindahkan akibat fenomena air pasang besar berkurangan kepada 1,454 orang daripada 299 keluarga berbanding 1,506 orang daripada 314 keluarga.

PPS Dewan Muhibbah Sembulan di Kota Kinabalu ditutup malam ini manakala 686 orang daripada 122 keluarga dipindahkan ke sebuah PPS di Sandakan dan 768 individu daripada 177 keluarga ditempatkan di enam PPS di Pitas.

Di Sarawak, PPS Dewan Masyarakat Kampung Lutong, Sebuyau dibuka lewat petang tadi berikutan hujan berterusan di kawasan itu sejak Jumaat, menurut JPBN Sarawak.

Ini menjadikan jumlah PPS yang beroperasi bagi bencana banjir di negeri itu kini dua dan secara keseluruhan, seramai 91 mangsa dicatatkan setakat 7 malam.

Satu lagi PPS yang beroperasi ialah Dewan Serbaguna Kampung Rimba Padi di Serian.

Di Terengganu, situasi banjir tidak berubah dengan jumlah mangsa 138 orang.

Sekretariat JPBN dalam kenyataan memaklumkan Besut merupakan satu-satunya daerah yang masih terjejas dengan dua PPS dibuka iaitu Masjid Kampung La yang menempatkan 126 mangsa dan Balairaya Kampung Pantai, 12 mangsa.

Di Perak, jumlah mangsa tidak berubah iaitu 62 orang daripada 14 keluarga.

Sekretariat JPBN Perak memaklumkan, Dewan Sekolah Menengah Kebangsaan Abd Rahman Talib (SMART) di Hilir Perak menjadi satu-satunya PPS yang beroperasi ketika ini.

Menurutnya, keadaan cuaca adalah baik dan kesemua mangsa akan dibenarkan pulang ke rumah masing-masing apabila keadaan selamat. – BERNAMA


‘Terima kasih Leo dan Reed’ – PDRM

CYBERJAYA: Meskipun kelihatan begitu letih, semangat dua anjing pengesan iaitu Leo dan Reed dalam meneruskan misi pencarian mangsa tragedi tanah runtuh di Hulu Selangor masih jitu.

Sejak hari pertama lagi, Polis Diraja Malaysia (PDRM) menurunkan sebanyak enam ekor anjing pengesan dari Unit K9, Jabatan Siasatan Jenayah yang mana, dua daripadanya ialah Leo (warna hitam) dan Reed (warna coklat).

Menurut PDRM, kesemua anjing pengesan yang terbabit dalam misi pencarian memberi kerjasama yang tinggi dalam memastikan baki sembilan lagi mangsa yang hilang berjaya ditemui semula.

“Selain kekuatan dan kebijaksanaan manusia menjayakan operasi SAR tersebut, ada makhluk lain yang turut ‘berpadu tenaga’ dalam memastikan mangsa-mangsa tertimbus dapat ditemui di lokasi kejadian yang menyayat hati itu.

“Dari ‘raut wajah’ Leo dan Reed, dapat dilihat kesungguhan dan keletihan yang dialami oleh kedua-dua ekor wira tidak didendang ini, demi memastikan baki sembilan lagi mangsa yang hilang berjaya ditemui semula.

“Tabik hormat buat Leo dan Reed! Terima kasih atas khidmat bakti yang telah dicurahkan kepada negara,” tulis PDRM menerusi hantaran Facebook rasminya.

Untuk makluman, operasi mencari dan menyelamat (SAR) mangsa kejadian tanah runtuh di Hulu Selangor kini masih dilaksanakan dengan memasuki hari kelima, hari ini.

Author

Diyana Rahip

View all posts

View all posts


‘Imej mengerikan’: Gencatan senjata kemanusiaan di Gaza ‘tidak boleh ditunggu lagi’ – Ketua UNRWA

KETUA agensi PBB untuk pelarian Palestin UNRWA mengulangi gesaannya untuk gencatan senjata di Gaza pada Sabtu, mengatakan mereka menerima “imej mengerikan dan rakaman berpuluh-puluh orang terbunuh dan cedera” dalam serangan Israel ke atas sekolah Al-Fakhoura di enklaf.

“Menerima imej ngeri & rakaman berpuluh orang yang terbunuh dan cedera di sekolah UNRWA lain yang melindungi ribuan orang yang hilang tempat tinggal di utara Genting Gaza. Serangan ini tidak boleh menjadi perkara biasa, ia mesti dihentikan. Gencatan senjata kemanusiaan tidak boleh ditunggu lagi,” Philippe Lazzarini berkata di platform  X.

“Kengerian berterusan, sebuah lagi sekolah @UNRWA di utara #Gaza yang melindungi lebih 4,000 orang dibom beberapa kali. Berpuluh-puluh dilaporkan terbunuh termasuk kanak-kanak. (Serangan) kali kedua dalam masa kurang 24 jam, sekolah tidak terkecuali. CUKUP, kengeri ini mesti dihentikan” tulisnya dalam hantaran lain.

Pada awal Sabtu, berpuluh-puluh rakyat Palestin terbunuh dan cedera dalam pengeboman Israel ke atas pusat pembelajaran yang dikendalikan PBB di kem pelarian Jabalia.

Israel melancarkan serangan udara dan kemudiannya serangan darat selepas serangan 7 Oktober oleh kumpulan pejuang Palestin Hamas. Ia telah membunuh lebih 12,000 orang, kebanyakannya wanita dan kanak-kanak, meratakan beribu-ribu bangunan awam, dan menguatkuasakan sekatan penuh yang membawa kepada kekurangan bekalan asas seperti makanan, bahan api dan ubat-ubatan. – Anadolu

Author

Taufik Asmady Abdul Aziz

View all posts

View all posts


Bekas DJ Ismahalil bebas tuduhan edar dadah

MAHKAMAH Tinggi Kuala Lumpur pada Isnin membebaskan bekas penyampai radio, Ismahalil Hamzah atas tuduhan mengedar dadah jenis kanabis seberat 374.6 gram dua tahun lalu.

Memetik laporan Berita Harian, Hakim Datuk Muhammad Jamil Hussin membuat keputusan itu selepas mendapati pihak pembelaan berjaya membuktikan kes melampaui keraguan munasabah.

Sebaik keputusan dibacakan Muhammad Jamil, Ismahalil yang berada dalam kandang tertuduh menangis, melakukan sujud syukur dan keluarganya yang berada di galeri awam turut berpelukan dan melahirkan rasa syukur.

Dalam keputusan ringkasnya, Muhammad Jamil berkata, pendakwaan gagal membuktikan bahawa tertuduh mempunyai kawalan dan milikan terhadap dadah dalam sebuah beg yang berada dalam sebuah bilik di rumah sewanya.

Pendakwaan juga gagal membuktikan hanya Ismahalil seorang yang mempunyai akses terhadap bilik terbabit, di mana terdapat individu lain termasuk penyampai radio Bapakku FM, kru dan tetamu juga mempunyai akses sama.

Pada 21 Februari lalu, Ismahalil, 49, mengaku tidak bersalah atas dakwaan mengedar dadah jenis kanabis seberat 374.6 gram di sebuah rumah di Jalan Semarak, Wangsa Maju, di ibu negara, pada jam 5.35 petang 27 Ogos 2021.

Dia didakwa mengikut Seksyen 39B (1) (A) Akta Dadah Berbahaya 1952 dan sabit kesalahan boleh dihukum mengikut Seksyen 39B (2) akta sama, yang memperuntukkan hukuman mati atau penjara seumur hidup dan minimum 12 sebatan.

Author

Fazleen Safina Abd Jamil

View all posts

View all posts


Bekas pelumba motosikal nasihat anak muda menabung dalam TH

MAKKAH: Bekas pelumba motosikal negara, Wazi Abdul Hamid mengingatkan anak muda untuk tidak menghabiskan duit membeli aksesori motosikal atau barangan mewah semata-mata kerana hobi, sebaliknya menabung dalam Tabung Haji (TH) supaya dapat menunaikan ibadat haji ketika usia masih muda.

Wazi, 52, yang kini berada di Tanah Suci untuk menunaikan rukun Islam itu berkata, beliau kagum melihat ramai jemaah haji negara luar adalah dalam kalangan anak muda yang begitu bertenaga ketika melaksanakan ibadat.

“Jadi, daripada membeli sport rim, topi keledar berharga RM2,000, RM3,000, lebih baik simpan dalam TH, hanya RM1,300 untuk mendaftar haji, panggilan (haji) insya-Allah akan datang,” katanya kepada pemberita di sini.

Beliau turut menyarankan TH untuk mendekati anak muda dengan pelbagai program khusus bagi menarik minat golongan itu menabung dan seterusnya mendaftar haji.

“Mungkin perlu difikirkan bagaimana untuk meremajakan organisasi ini supaya anak muda tidak rasa jauh dengan TH,” katanya.

Dalam pada itu, seorang jemaah haji muda, Muhammad Haqim Mohd Farid, 18, yang tidak ditemani ahli keluarga berkata, dia memberanikan diri untuk berjauhan dengan ibu bapa sepanjang berada di sini.

“Lagipun, saya memang suka berjalan seorang diri, dah biasa seorang,” katanya yang berasal dari Batu Pahat, Johor.

Pemuda itu didaftarkan ibunya untuk menunaikan haji pada 2009 iaitu ketika beliau baru berumur empat tahun. – BERNAMA


Pemuda hina agama Islam, Nabi Muhammad di Facebook direman

KUALA KRAI: Seorang penganggur yang dipercayai menghina agama Islam dan Nabi Muhammad SAW menerusi satu hantaran video, direman empat hari bermula hari ini.

Lelaki berusia 35 tahun itu tiba di Mahkamah Majistret di sini kira-kira 9.45 pagi diiringi anggota polis.

Perintah reman sehingga 22 Julai itu dikeluarkan oleh Majistret Amal Razim Alias bagi siasatan mengikut Seksyen 298 dan 505 (b) Kanun Keseksaan serta Seksyen 233 Akta Komunikasi dan Multimedia.

Semalam lelaki itu ditahan di Kampung Bagan Chekok, Pulai Chondong, Machang, selepas polis menerima laporan suspek menghina agama Islam menerusi akaun Facebook Saidinar Dina (Bos Dina). – BERNAMA


Suri rumah didakwa buat laporan palsu berhubung institusi milik NGO

SHAH ALAM: Seorang suri rumah mengaku tidak bersalah di Mahkamah Majistret di sini hari ini atas pertuduhan membuat laporan polis palsu berhubung sebuah institusi milik badan bukan kerajaan (NGO).

Zuraina Zamri, 45, didakwa membuat laporan palsu dengan memberikan maklumat secara bertulis kepada seorang anggota polis di Balai Polis Taman Sri Muda, Seksyen 25, Petaling pada 12.45 tengah malam, 21 Ogos lepas.

Dia didakwa mengikut Seksyen 182 Kanun Keseksaan yang membawa hukuman penjara maksimum enam bulan atau denda sehingga RM2,000 atau kedua-duanya jika sabit kesalahan.

Timbalan Pendakwa Raya Elyza Amira Habeeb Rahman mencadangkan jaminan RM3,000 dan Zuraina diminta tidak mengeluarkan kenyataan media yang boleh menjejaskan prosiding kes.

Peguam Datuk Wan Azmir Wan Majid yang mewakili Zuraina memohon jumlah itu dikurangkan kerana ini kali pertama anak guamnya didakwa dan susulan daripada itu anaknya yang berusia 20 tahun kini tular di media sosial.

Majistret Mohamad Redza Azhar Rezali membenarkan jaminan RM2,000 dengan seorang penjamin serta tertuduh dilarang mengeluarkan kenyataan media yang boleh mengganggu kes dan sebutan semula kes ditetapkan pada 15 Nov.

Sementara itu, Ketua Polis Daerah Shah Alam ACP Mohd Iqbal Ibrahim menerusi kenyataan hari ini berkata wanita itu yang juga pengadu telah membuat laporan kira-kira 11 malam, 21 Ogos lepas mendakwa anaknya yang merupakan pelatih di sebuah madrasah telah dipukul, ditumbuk dan kepala diketuk oleh warden serta mahu mengeluarkan anaknya dari tempat terbabit.

Mohd Iqbal berkata susulan laporan itu, pihaknya mendapati anaknya dihantar ke pusat itu selama empat bulan bagi menjalani rawatan pemulihan ketagihan dadah.

“Pada 23 Ogos, anak pengadu telah membuat satu laporan polis menyatakan dia tidak dipukul oleh pihak madrasah itu dan selang dua hari kemudian, lelaki berkenaan sekali lagi membuat laporan polis mengatakan dipukul oleh pihak yang sama.

“Pemeriksaan lanjut telah dibuat terhadap mangsa di Hospital Shah Alam mendapati tiada sebarang kecederaan pada mangsa,” katanya.

Mohd Iqbal berkata kes itu disiasat di bawah Seksyen 323 Kanun Keseksaan dan telah dirujuk ke pihak Timbalan Pendakwa Raya dan diputuskan tiada tindakan lanjut (NFA), namun pengadu kes itu dituduh di bawah Seksyen 182 Kanun Keseksaan hari ini. – BERNAMA


Pemandu lori serah memorandum, kemuka 12 rayuan kepada JPJ

ARAU: Pengusaha dan pemandu lori di negeri ini menyerahkan memorandum kepada Jabatan Pengangkutan Jalan (JPJ) dengan mengemukakan 12 rayuan kepada pihak berkenaan.

Memorandum itu diserahkan oleh wakil pengusaha dan pemandu lori terlibat kepada Timbalan Pengarah JPJ negeri, Shaufiz Osman.

Menerusi penyerahan itu, sebanyak 12 rayuan dikemukakan dalam memorandum berkenaan bagi memohon kelonggaran daripada JPJ, Agensi Pengangkutan Awam Darat (APAD) dan Kementerian Pengangkutan berhubung isu-isu dihadapi mereka.

Wakil Pengusaha-Pengusaha Lori Tipper, Lori Kargo dan Lori Padi Negeri Perlis, Ku Ismail Ku Md Rashid berkata, antara kandungan memorandum itu adalah bagi memohon pertimbangan pihak terlibat membenarkan lori tipper mengisi bahan-bahan binaan mengikut paras badan lori.

“Ini adalah seperti pelan asal kenderaan yang diluluskan Pusat Pemeriksaan Kenderaan Berkomputer (Puspakom).

“Kita mohon JPJ bawa isu ini ke Kementerian Pengangkutan supaya perkara berkaitan berat muatan bahan galian itu selari dengan berat muatan diluluskan,” katanya selepas penyerahan memorandum itu di JPJ negeri semalam.

Katanya, pengusaha dan pemandu lori menyarankan agar mata demerit dapat dihapuskan berikutan pelaksanaannya telah mengundang pelbagai masalah.

“Contohnya pemandu lori tak dapat memperbaharui lesen memandu lain dan tidak dibenarkan memandu jika disaman.

“Ini menyebabkan pemandu tidak boleh menampung kehidupan keluarga sekali gus menimbulkan masalah lain,” katanya.

Beliau juga berharap agar denda lebih muatan yang dikenakan kepada pemandu lori dapat dikaji semula memandangkan kadarnya terlalu tinggi. – Utusan

Author

Media Variasi

View all posts

View all posts


Azmin beri bayangan tidak bertanding PRN

SHAH ALAM: Pengerusi Perikatan Nasional (PN) Selangor, Datuk Seri Mohamed Azmin Ali memberi bayangan tidak bertanding dalam Pilihan Raya Negeri (PRN) akan datang.

Mohamed Azmin secara peribadi berkata, sudah tiba masa untuknya memberikan laluan kepada tokoh muda dalam Perikatan Nasional (PN) untuk bertanding setelah beliau berkhidmat sebagai wakil rakyat selama tujuh penggal.

Beliau berkhidmat masing-masing tiga penggal di Parlimen Gombak dan Dewan Undangan Negeri (DUN) Bukit Antarabangsa manakala satu penggal di DUN Hulu Kelang.

“Ramai yang berpotensi dalam PN dan saya akan terus memberikan khidmat serta sumbangan saya kepada perjuangan PN dan inilah yang sedang saya lakukan,” katanya kepada pemberita pada Majlis Rumah Terbuka Aidilfitri di sini malam tadi. – BERNAMA


PKR menang kes saman, Mahkamah perintah Zuraida bayar RM10 juta

KUALA LUMPUR: Bekas Naib Presiden Parti Keadilan Rakyat (PKR), Datuk Zuraida Kamaruddin diperintah oleh Mahkamah Tinggi di sini hari ini membayar RM10 juta kepada PKR kerana melanggar syarat bon yang mengikatnya kepada parti itu.

Hakim Datuk Akhtar Tahir membenarkan saman PKR itu selepas mendapati bon tersebut merupakan kontrak yang sah dan mengikat.

Mahkamah juga memerintahkan Zuraidah untuk membayar kos RM50,000.

Saman itu difailkan Setiausaha Agung PKR, Datuk Seri Saifuddin Nasution Ismail pada 28 Sept 2020 untuk menuntut RM10 juta daripada Zuraida kerana didakwa melanggar syarat bon yang mengikatnya dengan parti itu.

Kenyataan tuntutan PKR mengatakan bahawa Zuraida telah menandatangani bon RM10 juta berdasarkan terma dan syarat yang ditetapkan.


Apa itu ‘Smartlane’?

CYBERJAYA: Sempena cuti perayaan Aidilfitri, kebanyakan lebuh raya utama menjadi sesak akibat peningkatan kenderaan di jalan raya.

Mungkin, ada di antara kita yang pelik apabila melihat sebilangan kenderaan dengan ‘selamba’ menggunakan laluan kecemasan pada waktu sesak.

Namun, anda harus ketahui bahawa laluan yang digunakan segelintir pemandu itu kemungkinan berada dalam kategori ‘Smartlane’.

Untuk pengetahuan umum, Plus Malaysia Berhad (PLUS) dengan kerjasama Lembaga Lebuhraya Malaysia (LLM) dan Polis Diraja Malaysia (PDRM) telah mengaktifkan pembukaan laluan ‘Smartlane’ bagi  mengelakkan berlakunya kesesakan lalu lintas yang teruk.

Menerusi hantaran di Facebook PLUS memaklumkan, pembukaan ‘Smartlane’ itu meliputi persimpangan Kulai (Arah Utara) KM19.0 hingga KM27.0.

Laluan berkenaan boleh dilalui pada pukul 8 pagi hingga 6 petang bermula 19 April 2023 sehingga 1 Mei 2023.

“Pengaktifan ‘Smartlane’ juga akan dilaksanakan bergantung kepada keadaan trafik semasa dengan kerjasama dan pemantauan oleh Polis Diraja Malaysia dan petugas Lebuhraya PLUS di lokasi.

“Sila patuhi papan tanda trafik dan arahan petugas kami ketika melalui lokasi tersebut.

“Pandu cermat dan terima kasih atas kerjasama anda. Muat turun Aplikasi PLUS untuk maklumat terkini di Lebuhraya PLUS,” maklumnya.

Untuk rekod, Smartlane adalah pengaktifan lorong paling kiri di lebuhraya PLUS di beberapa laluan kritikal di lebuh raya.

Inisiatif tersebut juga bertujuan untuk menambah kapasiti lorong di lebuh raya terutama di laluan-laluan terbabit dan dilaksanakan bagi menyuraikan aliran trafik untuk mengurangkan kesesakan.

Author

Diyana Rahip

View all posts

View all posts


Eurocopter terputus hubungan, juruterbang hilang

KUALA LUMPUR: Pesawat jenis Eurocopter membawa seorang juruterbang, terputus hubungan dengan Pusat Kawalan Trafik Udara Kuala Lumpur (KLATCC) selepas berlepas dari lapangan terbang Sultan Abdul Aziz Shah (LTSAAS), Subang, tengah hari tadi.

Helikopter berkenaan dilaporkan hilang oleh Pihak Berkuasa Penerbangan Awam (CAAM), selepas terputus hubungan pada jam 12.16 tengah hari.

Lokasi terakhir pesawat dilaporkan di kawasan hutan Bidor.

Helikopter berkenaan sepatutnya mendarat di Lapangan Terbang Sultan Azlan Shah, Ipoh pada jam 12.37 tengah hari selepas berlepas dari LTSAAS pada jam 11.37 pagi.

Author

Fhatihah Zakinan

View all posts

View all posts


KPM, SPP mula usaha proaktif tangani isu lambakan siswazah perguruan – Fadhlina

KUALA LUMPUR: Kementerian Pendidikan (KPM) bersama Suruhanjaya Perkhidmatan Pendidikan (SPP) telah memulakan usaha proaktif dalam menangani isu graduan lepasan Ijazah Sarjana Muda Pendidikan (ISMP), yang belum mempunyai penempatan di sekolah.

Menteri Pendidikan, Fadhlina Sidek berkata perkara itu, yang turut mengambil pandangan Kesatuan Perkhidmatan Perguruan Kebangsaan Malaysia (NUTP), diharap akan dapat diselesaikan tahun ini secara berperingkat.

“Kita (KPM) sudah ada buat usaha dengan SPP untuk menangani isu itu. Gerakan dan tindakan proaktif kita adalah bersama SPP,” katanya kepada pemberita selepas melancarkan Buku Sokongan Pendidikan Dewan Bahasa Dan Pustaka (DBP), sempena Pesta Buku Antarabangsa Kuala Lumpur (PBAKL) 2023 di Pusat Dagangan Dunia Kuala Lumpur (WTCKL), di sini hari ini.

Beliau berkata demikian bagi mengulas kenyataan NUTP baru-baru ini bahawa kecenderungan universiti awam dan swasta dalam melahirkan siswazah perguruan tanpa unjuran keperluan KPM, boleh menyumbang kepada isu pengangguran dalam kalangan graduan bidang tersebut.

Media sebelum ini melaporkan seramai 4,390 lepasan ISMP menamatkan pengajian masing-masing antara 2011 hingga 2020, namun sebahagiannya masih tidak mendapat panggilan temu duga untuk ditempatkan di sekolah.

Pada Ahad lepas, Menteri Pendidikan Tinggi, Datuk Seri Mohamed Khaled Nordin berkata, kementeriannya akan bekerjasama rapat dengan KPM, untuk mencari kaedah berhubung isu lambakan siswazah perguruan di negara ini.

Sementara itu, mengulas mengenai pelancaran buku sokongan pendidikan DBP, Fadhlina berkata, seramai 37 orang penulis terdiri daripada guru dan bekas guru, terlibat dalam penghasilan 31 judul buku sokongan pendidikan tersebut.

Beliau berkata, kesemua buku yang diterbitkan DBP itu, merangkumi pelbagai mata pelajaran untuk kegunaan murid sekolah rendah dan pelajar sekolah menengah, berdasarkan kurikulum serta sukatan pelajaran yang diguna pakai KPM. – BERNAMA


Ebit Lew, Wadi Annuar antara pendakwah nafi terlibat skim pelaburan

SHAH ALAM: Beberapa penceramah agama menafikan penglibatan mereka dalam poster tawaran skim pelaburan saham kononnya patuh syariah yang tular di media sosial baru-baru ini.

Poster berkenaan menampilkan gambar pendakwah dan penceramah terkenal bagi menarik perhatian masyarakat untuk melabur saham dengan syarikat tersebut.

Antara penceramah itu adalah Profesor Madya Datuk Mohd Izhar Ariff Mohd Kashim, Ebit Irawan Ibrahim Lew atau Ebit Lew, Datuk Seri Zulkifli Mohamad Al-Bakri, Datuk Mohammad Kazim Elias dan Mohamad Wadi Annuar Ayub.

Pendakwah terkenal, Mohd Izhar Ariff menegaskan bahawa beliau tidak terlibat dengan mana-mana skim pelaburan saham, malah tidak tahu pasal penggunaan gambarnya di poster berkenaan.

“Benda ini bukan kali pertama berlaku, sudah bertahun, tidak larat dah mahu buat laporan polis tetapi tiada apa-apa yang berubah. Jadi tolong maklumatkan kepada semua pihak jangan terima bulat-bulat perkara yang tersebar kecuali ia diambil daripada laman sosial saya sendiri.

“Kepada mereka yang menggunakan identiti orang lain tanpa kebenaran ingatlah halal dan haram, jangan makan duit orang dengan cara yang tidak betul,” katanya ketika dihubungi Sinar Harian pada Rabu.

Baru-baru ini, viral poster pelaburan saham yang menggunakan wajah-wajah pendakwah dan penceramah terkenal bagi meyakinkan orang ramai.

Poster tersebut mengajak orang ramai untuk mempelajari ilmu dan melabur saham dengan risiko rendah.

Tambah Mohd Izhar Ariff, perbuatan itu bercanggah dengan ajaran Islam dan salah di sisi undang-undang negara.

“Hari ini mungkin kita lepas daripada undang-undang,” ujarnya.

Sementara itu, seorang lagi penceramah bebas, Mohamad Wadi berkata, penggunaan wajah beliau di poster berkenaan tidak mendapat keizinan dan di luar pengetahuannya.

“Itu scammer, mereka buat tanpa kebenaran saya dan ia jelas satu penipuan. Jadi, saya harap orang ramai tidak mudah terpedaya dengan tawaran yang diberikan syarikat berkenaan.

“Selalu berlaku begini, haram kalau guna gambar orang lain dengan tujuan yang salah,” jelasnya.

Menurut pendakwah terkenal, Ebit Lew, poster berkenaan adalah penipuan scammer.

“Scammer ni, saya tidak tahu gambar saya digunakan dalam poster tersebut,” katanya. – Sinar Harian

Author

Media Variasi

View all posts

View all posts


Pindaan dua Akta berkaitan komunikasi bolehkan isu 3R ditangani – Fahmi

KUALA LUMPUR:Pindaan terhadap Akta Komunikasi dan Multimedia 1998 (Akta 588) dan Akta Suruhanjaya Komunikasi dan Multimedia Malaysia 1998 (Akta 589) akan membolehkan isu seperti perkauman, agama dan Institusi Diraja (3R) ditangani.

Menteri Komunikasi dan Digital, Fahmi Fadzil berkata, ia memandangkan banyak perkara dalam akta-akta yang diperkenalkan sejak 1998 itu perlu dikemas kini dengan mengambil kira perkembangan teknologi semasa yang telah jauh berubah.

“Pindaan itu nanti juga akan turut melibatkan sesi libat urus bersama Ahli-ahli Parlimen dan kementerian akan menelitinya sebelum ia  dijangka dibawa ke Parlimen pada penggal ini atau selewat-lewatnya tahun depan,” katanya.

Beliau berkata demikian selepas menjadi tetamu program forum bertajuk “Youth Empowerment Through Digital Platforms” bersempena Youth Empowerment Fair 2023 di Pusat Konvensyen Kuala Lumpur, di sini hari ini.

Dalam forum itu, Fahmi turut berkongsi bahawa Raja-Raja Melayu  ada menzahirkan pandangan dan nasihat berhubung kerisauan serta kegelisahan tentang isu ekstremisme.

Ini susulan beberapa insiden melibatkan elemen 3R yang berlaku semenjak kebelakangan ini yang dikhuatiri boleh menjejaskan ketenteraman awam dan keharmonian di dalam negara.

“Disebabkan itu hampir semua majlis agama (negeri) arahkan tidak berpolitik dalam masjid dan surau…dan saya sudah beritahu MCMC dan mereka telah mengeluarkan kenyataan hari ini mengenai isu 3R sebagai peringatan kepada setiap orang,  jaga keselamatan, jaga tertib, jaga adab, jangan langgar,” katanya.

MCMC dalam kenyataan hari ini sekali lagi mengingatkan orang ramai, agar tidak memuat naik atau berkongsi sebarang kandungan atau pandangan yang berbaur kebencian membabitkan elemen 3R di media sosial dan aplikasi pemesejan.

Dalam perkembangan lain Fahmi berkata, pihaknya telah berhubung dengan beberapa penyedia perkhidmatan Internet satelit untuk membantu komuniti luar bandar yang berada di kampung, desa dan pedalaman bagi mendapatkan akses Internet yang lebih murah.

“Sebagai contoh ada yang terpaksa membelanjakan RM10 untuk satu gigabait (GB) data internet dan ini satu jumlah yang agak tinggi, jadi kita perlu tangani untuk memastikan akses Internet itu bukan hanya tersedia tapi juga tidak terlalu mahal untuk digunakan,” katanya.

Fahmi berkata, ketika ini 97 peratus kawasan berpenduduk di seluruh negara telah mempunyai akses kepada Internet dan telekomunikasi dan selebihnya masih belum mendapat kemudahan berkenaan seperti di pedalaman Sabah, Sarawak, selain di kawasan pos Orang Asli dan pulau yang mempunyai penduduk. -BERNAMA


Kerajaan lancar laman sesawang Malaysia-SuluCase

PUTRAJAYA: Kerajaan sedang mengambil tindakan melalui media dan hubungan diplomatik dalam menangani tuntutan kumpulan Sulu, menerusi penubuhan satu Sekretariat Khas, kata Menteri di Jabatan Perdana Menteri (Undang-Undang dan Reformasi Institusi), Datuk Seri Azalina Othman Said.

Beliau berkata, ini kerana kumpulan yang membuat tuntutan itu telah mengeluarkan pelbagai kenyataan yang tidak benar, memutar belit tafsiran sejarah dan memburukkan imej negara.

“Bahagian Hal Ehwal Undang-Undang (BHEU), Kementerian Luar dan Kementerian Komunikasi dan Digital (KKD) telah mengambil tindakan untuk melancarkan laman sesawang rasmi Malaysia iaitu malaysia-sulucase.gov.my.

“Laman sesawang ini memberikan fakta yang betul dan sahih, di samping menangkis tohmahan kumpulan berkenaan, dan ia juga bagi membolehkan rakyat Malaysia dan masyarakat antarabangsa mengikuti perkembangan kes ini secara telus dan benar,” katanya semasa melancarkan laman sesawang berkenaan di Perdana Putra di sini hari ini.

Turut hadir Menteri Luar, Datuk Seri Dr Zambry Abdul Kadir dan Menteri Komunikasi dan Digital, Fahmi Fadzil.

Azalina berkata, laman sesawang itu akan sentiasa diperkemas dan ditambah maklumat, dokumen dan pelbagai lagi dari semasa ke semasa selaras dengan perkembangan kes tuntutan berkenaan.

“Ia boleh diakses dalam lima bahasa secara berperingkat iaitu Bahasa Melayu, Inggeris, Perancis, Sepanyol dan Tagalog bagi membolehkan pelbagai pihak dan media antarabangsa mengikuti dan memahami kes ini melalui kebenaran yang dikemukakan oleh kerajaan.

“Saya berharap warga media dan rakyat Malaysia khususnya akan mengakses serta mengikuti kes ini dengan teliti mengikut laman sesawang rasmi Malaysia, kerana pelaporan dan sebaran maklumat yang tidak benar atau tidak tepat, akan mempunyai kesan besar dan serius kepada kedaulatan dan keselamatan negara,” katanya.

Sementara itu, Fahmi berkata, KKD memainkan peranan berkait aspek perancangan komunikasi dalam pembangunan laman sesawang itu dengan menggunakan sumber yang ada di kementerian.

“Kita bantu dalam penilaian, terutama dari segi pelan komunikasi, di samping dari segi sokongan kepada agensi utama (di bawah kementerian), yakni Bernama dan RTM, dan kita pastikan bantuan dalam naratif keseluruhan bagi strategi yang telah dipilih kerajaan (dalam perkara ini),“ katanya.

Sementara itu Zambry berkata, kementeriannya pula berperanan merancang dan melaksanakan langkah-langkah untuk berdepan dengan kes tuntutan berkenaan.

“Ini merupakan keputusan kabinet, untuk kita bekerjasama sebagai satu pasukan, jadi tanggungjawab kami adalah untuk membantu Azalina membuat rancangan dan pelaksanaannya. Kita ada (sokongan) bersamanya,” katanya.

Pada 21 Februari lepas, Azalina semasa dalam sesi persidangan Dewan Rakyat berkata ahli-ahli Sekretariat Khas berkenaan merangkumi Kementerian Luar, KKD, Majlis Keselamatan Negara, Bahagian Penyelidikan Jabatan Perdana Menteri, Peguam Besar Sabah dan pakar-pakar perundangan tempatan, dengan Sekretariat dipengerusikan beliau sendiri, manakala timbalan pengerusinya ialah Peguam Cara Negara II atau penggantinya. – BERNAMA


Inter tundukkan Milan 1-0 untuk mara ke final Liga Juara-Juara

MILAN: Inter Milan membenam cabaran seteru setempat AC Milan buat pertama kali dalam aksi separuh akhir Liga Juara-Juara untuk mara ke final menerusi kemenangan 1-0 pada Selasa dengan keputusan agregat 3-0, lapor agensi berita Jerman (dpa).

Gol tunggal Lautaro Martinez pada minit ke-74 sudah cukup untuk menamatkan impian AC Milan selepas Inter Milan memperoleh gol awal pada aksi pertama separuh akhir minggu lalu menerusi jaringan Edin Dzeko dan Henrikh Mkhitaryan.

AC Milan yang diperkuatkan semula dengan kehadiran pemain sayap Portugal, Rafael Leao yang pulih daripada kecederaan bagaimanapun gagal memberi ancaman kepada pasukan lawan dengan peluang terbaiknya pada separuh masa pertama gagal menemui sasaran.

Inter Milan yang juga pemenang tiga kali mara ke final kejohanan terhebat Eropah itu buat kali keenam selepas penampilan terakhir pada 2010 selepas pasukan itu menundukkan Bayern Munich sekali gus menamatkan musim itu dengan gelaran trebel.

Sementara itu, pada final 10 Jun ini di Istanbul, Inter Milan akan berdepan saingan sama ada  Real Madrid atau Manchester City yang terikat dengan jaringan 1-1 dengan pemenang ditentukan pada aksi timbal balik pada Rabu di England. – BERNAMA-dpa